
REVISTĂ DE ISTORIE, CULTURĂ ȘI INFORMARE 
ÎNGRIJITĂ DE NICOLAE LUPAN 


28 NOIEMBRIE 1918 


CAP DE BOUR 


Coborând pe la anul 1288 din Maramureșul 
Ardealului pe apa Moldovei și văzând locuri 
desfătate, cu câmpii deschise, cu păduri dese, 
ape curgătoare și îndrăgind locul, “Dragoș 
Vodă i-au tras pe ai săi de la Maramureş, și 
pe alţii i-au îndemnat de au venit și s'au așezat 
mai întâi sub munte, iară apoi înmulțindu-se au 
întemeiat Ţara Moldovei între apa Moldovei, 
Sirete, Nistru, Marea Neagră şi au pus în pecetea 
Ţării cap de bour...”, spune Cronicarul. 

Și tot el, Cronicarul, zice că mai apoi, după 
bătălia dela Războieni, “au purces Ștefan Vodă 
în sus pe la Cernăuţi și pe la Hotin, şi au strâns 
sub cap de bour, oaste fel de fel și au purces în 
jos...”” pe urma turcilor ce “au început a fugi 
spre Dunăre, de le sfârâiau călcâiele...” 

Aşadar, cap de bour a purtat și stema ținu- 
tului dintre Prut și Nistru, precum și cea a Ţării 
de Sus care nu e alta decât Arboroasa de mai 
târziu a lui Ciprian și, deci, Bucovina de azi, ceea 
ce tot “țară a făgetului” înseamnă. 

Cap de bour am purtat și vom purta în veci!.. 
Cap de bour și nu încârligătură de seceră și cio- 
can care, deși sfințite de veacuri cu sudoarea 
frunții celor mulţi, au devenit dela 1940 încoace 
semn al unui jug cum n'ai mai purtat, Bucovina 
noastră dragă, de-a lungul întregii tale Istorii. 

Un zimbru Mușatin, prin Petru, Alexandru, 
Ștefan, Rareș și loan. Zimbru ce vrea să zică 
încă odată, și pentru totdeauna, că basarabenii, 
deopotrivă cu bucovinenii și herțenii, din daco- 
romani se trag şi Români se cheamă. 

Nicolae LUPAN 


DE CÂND RUȘII TE PRADARA 
N'AVEM SOARE, NICI HODINĂ, 


— 28 NOIEMBRIE 1990 


“Drept aceea noi, Congresul general al Bucovinei, 
întrupând suprema putere a ţării și fiind învestiţi 
singuri cu puterea legiuitoare, în numele suveranităţii 
naţionale hotărâm: Unirea necondiționată și pentru 
vecie a Bucovinei, în vechile ei hotare până la Cere- 
muș, Colacin și Nistru, cu Regatul României.” 

Iancu FLONDOR 
(din Moţiunea Congresului General al Bucovinei 
întrunit Joi 15/28 Noiembrie 1918) 


. 


„„„Consfințind prin acest decret-lege voinţa 
Congresului General al Bucovinei, Majestatea Voastră 
împlinește și pentru Bucovina dorul cel mai scump al 
unui neam întreg și asigură temeliile României Mari." 


loan |. C. BRĂTIANU 
Președintele Consiliului de Miniștri 


“Prin grația lui Dumnezeu și voința naţională 
Rege al României, 

La toţi de faţă şi viitori, sănătate: 

Asupra raportului președintelui Consiliului . de 
Miniștri sub nr. 2.211 din 1918, luând act de voinţa 
unanimă a Congresului General al Bucovinei din 
Cernăuţi, dela 15/28 Noiemvrie 1918: 

Am decretat și decretăm: 

Art. 1. — Bucovina, în cuprinsul granițelor sale 
istorice, este și rămâne deapururea unită cu Regatul 
României. 

Art. II. — Preşedintele Consiliului de Miniştri este 
însărcinat cu executarea acestui decret. 

Dat în București, la 18 Decemvrie 1918.” 


FERDINAND 


FĂRĂ TINE N'AVEM ȚARĂ 
BUCOVINĂ, BUCOVINĂ... 


Vasile POSTEUCA 

e bă BUCOVINA 


ROM Â NI SM UL 


MĂRTURII ISTORICE 


Am dat de această diplomă împărătească acum 
treizeci de ani în arhivele îngălbenite de vreme 
ale “Comitetului Țării din Cernăuţi”. Scurtă 
și concisă, ea cuprinde întreaga istorie a Bucovinei 
de până la 1861, când în cea de a noua zi a lui 
Decembrie, Împăratul Frantz Iosif I o parafa 
şi o semna cu “înalta-i semnătură”. O semna și 
dădea prin ea veridicitate trecutului unui ţinut 
daco-roman din cele mai vechi timpuri. 

“Ca parte din Dacia vechie, ţeara aceasta 
Bucovina se număra sub stăpânirea domnilor 
Moldovei la așa numita ''țeară de sus“, mai târziu 
se numea Arboroasa și în urmă Bucovina, după 
pădurea de fagi dintre Cernăuţi și Vijniţ. Înainte 
de Ștefan cel Mare o mică parte a ţerii de dincolo 
de Prut se ţinea de Galiţia, eară o seamă de munţii 
din Ardeal. 

Astfel hotarele Moldovei şi prin urmare. și 
cele ale Bucovinei, după biruința numitului prin- 
cipe (Ştefan cel Mare) în contra Leșilor și Ungu- 
rilor, fură statornicite anumite tractate, pe temeiul 
cărora graniţele erau spre apus și mează-noapte 
Nistrul, pâraele  Serafinești, Colacinul și râul 
Ceremuș, apoi spre mează-zi izvoarele Ceremu- 
șului, ale Sucevei, Bistriţei, Trotușului până la 
Milcov. 

După împreunarea ţerii cu sceptrul Nostru, 
ea fu pusă mai întâi sub administrare militară, 
iar apoi la anul 1786 fu împreunată cu Galiţia. 
Arătându-se însă din trecut, că deosebirea de 
limbă, de datine și obiceiuri nu fac să fie de 
dorit o contopire cu Galiţia, de aceea la anul 
1848 Ne-am îndurat a ridica Bucovina la rang 
de ducat. și i-am dat neatârnare (autonomie) 
administrativă...” 

Nu poate fi decât lăudabil faptul că împă- 
ratul dela Viena avusese grija și respectul ca aceas- 
tă diplomă să ajungă la faţa locului în limba 
poporului pe care îl viza. Acest precedent deveni 
o tradiție a curţii austro-ungare. Căci, trimis 
ca guvernator al Bucovinei, generalul Spleny, 
sprijinindu-se pe cercetările științifice ale sa- 
vanţilor Goehlert și Gray, îi scria Mariei Tereza: 
“Baștina poporului de aici sânt Moldovenii şi 
numai pe ici colo se aude vorbindu-se nemţește 
şi jidoveşte”, 

La această relatare imparţială Maria Tereza 
trimitea generalului o scrisoare (în limba română) 
prin care adeverea bucovinenilor “Impărăteasca 
și Crăiasca sa milă, gând bun și tot binele, cărora 
Noi cele aretate mai jos aretăm și însciințare 
facem... Acest mesaj dovedește că autorităţile 
trebuiau să se adreseze populaţiei din Arboroasa 
numai româneşte, ''dacă vroiau ca acestea să le 
înţeleagă”. 


BUCOVINEI 


Drept atestare poate servi o ““Mărturie chotar- 
nică” a căpitanului de district Johan Jucovski în 
care scria printre altele: ““Facem scire cu aceasta 
adevărată și încredințată mărturie chotarnică, 
aducându-ne Dumnealui Toader Păunel o carte de 
la măria sa căpitanul Jucovski, auditoriul Bucovinii 
districtu, întru care ne scrie ca să mergem la 
satul Boianciucului și să alegem parte de moșie 
dumisale lui Toader Păunel, din stâlpul de gios 
de cătră partea dumisale lui Gligoraș a Tăutului... 
deci noi după poruncă am mers la numita moșie 
și am eșit la starea locului făcând odgonul de 
20 stânjeni și stânjinul de 8 palme și 3 degete.” 
şi așa mai departe. 

Însăși Împăratul losif al II-lea, fiul Mariei 
Tereza, călătorind în lunie 1783 prin Bucovina și 
convingându-se la fața locului de starea lucrurilor 
în materie de limbă, dădu poruncă “ca să fie nu- 
mit de urgență în Arboroasa un auditor care să 
cunoască bine limba ţării și să se caute prin țara 
Banatului oameni din aceia care știu românesce și 
ar putea să fie în Bucovina directori de ținut și 
dregători''. Prin aceeași poruncă losif al II-lea îl 
numi pe boierul român bucovinean Vasile Balș 
“'conţopist la Sfatul curţii de război dela Viena, ca 
să se afle cineva și la consiliul acela care să știe 
limba Bucovinei”. 

Iosif al II-lea dădu de asemeni ordin ca bu- 
covinenii să-și facă plângerile, mai ales la ju- 
decătorii “pre limba lor”. Ca urmare, toate le- 
gile pentru Bucovina fură traduse în limba ro- 
mână și tipărite într'o carte ce număra 400 de 
exemplare. 

Scrisorile particulare erau scrise și ele în 
limba română. În arhivele lui Doxachi Hurmu- 
zachi s'a găsit o depeșă a căpitanului de district 
din Cernăuţi din care spicuim câteva rânduri 
de o rară plasticitate lingvistică: “De bun neam 
născutule! Fiind-că Excelenţia Sa Domnul Gu- 
bernator iară vine la Bucovina în trebi de slujbă, 
și voește la acest prilej a vorbi cu unii din Dum- 
nealor Stăpânii moșiei pentru unele și altele, 
pentru aceasta dau poștă Dumitale, ca să bine- 
voești la 8 a lunii aceștii la amează-zi a te afla 
la Toporăuți în care zi și Excelenţia sa va sosi 
acolo..." 

Și dacă după 200 de ani dela aceste mărturii 
scrise și păstrate în arhivele cernăuţene, dregăto- 
riile ucrainene nu trimit în trebi de slujbă nici o 
scrisoare sau circulară în limba română, vina nu 
este a Împăratului Frantz Iosif 1 care în articolul 
19 al legii împărăteşti din 21 Decembrie 1867 
stipula cu propria-i semnătură: “Fiecare popor 
are dreptul nevătămat de a-și apăra nația și limba 
sa și a se îngriji de dânsele”'. 


Nicolae LUPAN 


MIHAI EMINESCU: 


...Ce voia Curtea din Viena în Bucovina? Voia 
să-și stabilească o comunicație pe cât se poate de 
bună între cele două mai mărginașe și mai expuse 
provincii, să-și asigureze o parte slabă a granițelor 
de miazănoapte, să câștige câteva poziții față cu 
Rusia; ea nu râvnea deci la sufletele oamenilor, ci 
la o bucată de pământ de care avea trebuinţă... 

Cu totul alta e soarta Moldovenilor căzuți sub 
stăpânirea pravoslavnicului Țar al tuturor Rușilor. 
Pe când cei 200.000 Români din Bucovina for- 
mează un mic centru pentru desvoltarea vieţii 
românești, milionul de Români din așa numita 
Basarabie rusească este deschegat și ţinut cu sila 
departe de poporul românesc”. 


LA BUCOVINA 


N'oi uita vreodată, dulce Bucovină, 
Geniu-ţi romantic, munții în lumină, 
Văile în flori, 

Râuri resăltânde printre stânce nalte, 
Apele lucinde ?n dalbe diamante 
Peste câmpii 'n zori. 


Ale sorții mele plângeri și surâse, 
Îngânate 'n cânturi, îngânate n vise 
Tainic şi ușor, 
Toate-mi trec prin gându-mi, trec pe dinainte, 
Inima mi-o fură şi cu dulci cuvinte 
Îmi șoptesc de dor. 


Numai lângă sânu-ţi geniile rele, 

Care îmi descântă firul vieţii mele, 
Parcă dormita; 

Mă lăsară ?'n pace, ca să cânt în lume, 

Să-mi visez o soartă mândră de-al meu nume 
Și de steaua mea. 


Când pe bolta brună tremură Selene 

Cu un pas melodic, cu un pas a lene, 
Lin în calea sa; 

Eol pe-a sa arpă blând răsunătoare 

Cântă'a nopţii dulce, mistică cântare, 
Cânt din Valhala. 


Atunci ca şi silful ce n” adoarme 'n pace, 

Inima îmi bate, bate și nu tace, 
Tremură ușor, 

În fantasii mândre ea își face cale, 

Peste munţi cu codri, peste deal și vale 
Mână al ei dor. 


Mână doru-i tainic colo înspre tine, 

Ochiul îmi sclipește, genele-mi sunt pline, 
Inima mi-e grea, 

Astfel totdeauna, când gândesc la tine 

Sufletul mi-apasă nouri de suspine, 
Bucovina mea! 


Mihai EMINESCU 


să SPRE 


DOCUMENTE SEMNIFICATIVE 


E vorba de așa zisele privilegii pe care le acor- 
dau autorităţile vieneze Bucovinei. Căci, în compa- 
rație cu ceea ce se petrecea în Basarabia, ele aveau 
o semnificaţie profund pozitivă. Cum au fost de 
pildă, despărțirea Bucovinei de Galiţia, înființarea 
de judecătorii proprii în frunte cu ““Forum nobi- 
lium”” din care făceau parte boieri de viță română, 
legalizarea unei reprezentanţe permanente a duca- 
tului bucovinean pe lângă dieta împărătească, 
dotarea provinciei cu stemă-pecete ce purta pe fun- 
dalul celor trei culori ale neamului românesc cap 
de bour și trei stele aurii în triunghi etc. 

Am văzut această stemă, aplicată pe un docu- 
ment împărătesc, și, ca să fiu sincer, m'a impre- 
sionat. Pentru că această simplă stemă-ștampilă, 
devenită un bun al tuturor cancelariilor din provin- 
cie, dădea dreptul de naţiune și limbă, pe care nu 
îndrăznea nimeni să le nesocotească, cum se în- 
tâmpla pe timpul când Bucovina era atașată Gali- 
ției. Iar pe pereţii tuturor cancelariilor atârnau în 
rame aurite cuvinte pe care le-ar fi spus Frantz 
Iosif I: “'Astăzi naţia voastră și cel mai preţios 
odor al său, limba românească, nu mai sunt lovite 
și batjocorite de dușmanii neamului voztru. Eară 
de se întâmplă poate în unele locuri că încă tot 
sunt batjocorite, apoi numai cei ce sufăr batjocu- 
rile sunt de vină, dovedind că sunt molateci, 
pentru-că un Român verde și cu inima la loc nu va 
suferi niciodată să arunce oarecare străin cu tină 
în naţia ori limba sa”. 

Nu știu în ce măsură s'ar potrivi aici zicala că 
din două rele omul o alege pe cea mai puţin rea, 
dar bucovinenii nu dădură dovadă de prea multă 
ostilitate față de oştirile austriece care coborâră 
din fosta Pocuţie tocmai în momentul când gene- 
ralul rus Romanţov terminase o bătălie cu turcii 
și se afla cu oastea în împrejurimile Iașilor. Cu 
oştirile sleite în lupte, Romanţov admise, deci, 
această stare de lucruri printr'un tratat special 
semnat la 7 Mai 1775. Tratat, prin care, culmea 
ironiei, rușii cedeau austriecilor un teritoriu 
ce nu aparținea nici unora nici altora. Ca 37 de 
ani mai târziu ţarul Alexandr Pavlovici să pri- 
mească dela turci Basarabia care, de asemeni, nu le 
aparținea. 

Era firesc dar ca bucovinenii să fie oarecum 
măguliți de diploma împărătească din 9 Decem- 
brie 1862 prin care Frantz Iosif I explica toponi- 
mul de “Bucovina”: Galițienii nu puteau rosti nu- 
mele românesc al țării Arboroasa și deoare-ce ei 
veneau adese-ori încoace în trebile lor, o numiră 
cu numele leșesc “'Bucovina”, care pe românesce 
înseamnă făget sau țara fagilor”. 

Această constatare de ordin naţional românesc 
avea la bază și recensământul dela 1776 al popula- 
ției din Arboroasa. Recensământ, care scoase la 
iveală ''75 mii de locuitori, împărţiţi în 12 mii 500 
de familii, locuind în trei orașe, adecă Suceava, 


a 


Cernăuţi şi Siret și în 229 de sate. lar la acești 
locuitori se găsesc capi de familie: 197 boieri și 
mazili, 149 ruptași (adecă argaţi), 415 preoți, 
86 dascăli, 466 călugări, 88 călugăriţe, 285 dire- 
gători de stare mai joasă, 45 negoţitori, 14.992 
ţerani Români, 58 Armeni, 526 Jidani și 294 
ţigani”. 

Așadar, nimeni nu se mai minuna de fap- 
tul că o scrisoare ca cea ce urmează era trimi- 
să dela Viena la Cernăuţi în limba română: “Gu- 
vernul cesaro-regesc al ţerii se simţesce înda- 
torat a aduce aminte căpitanului de ţinut că 
are să urmeze întocmai după orânduirile înal- 
tului  ministeriu despre folosința limbilor ţerii 
nemţesci și românesci în trebi de slujbă cu po- 
porul...”" 

Iar într'o altă scrisoare ministerială, datată cu 
17 August 1864, se spune: ''De oare-ce în Bucovina 
împrotocolările judecătoresci se făcea până acum 
numai în limba nemţească, de aceea ministeriul de 
justiţie se simţesce îndatorat a porunci: 


1. La judecătoriile din Bucovina au se vorbeas- 
că judecătorii cu Românii în limba românească; 


2. Când jură Românul în limba sa, protocoa- 
lele despre jurământ au să fie făcute românesce, 
ori măcar cuvintele jurământului au să se scrie în 
protocol în această limbă; 


3. Trebuie să se caute ca persoanele jude- 
cătoriei. ce funcţionează în trebi criminale, pre- 
cum și funcţionarii, procurorii de stat şi apă- 
rătorii (avocaţii) să scie limba pârâtului. Toată 
treaba să se facă în această limbă, și hotărârea 
precum şi dovedirea ei să se vestească tot în 
această limbă; 

4. Dacă este de lipsă, trebuie să se foloseas- 
că și în limba română hărtii tipărite ce sunt 
trebuincioase pentru insciințări dă tot felul, 
precum și decrete de epitropie, protocoale de 
jurământ, adeveriri de moarte, protocoale și 
edicte”. 

Orice comentariu ar fi de prisos. Atâta doar că, 
dacă diriguitorii actuali dela Kiev și Cernăuţi 
au urechi de auzit, să audă!.. 


Nicolae CHISTRUGĂ 


Be UGO Val i Nu A 


Dulce Bucovină, 
Veselă grădină, 
Cu pomi roditori 
Și mândri feciori! 
Cuib de păsărele 
Albe, sprintenele, 
Care ?'n ochii lor 
Au foc răpitor. 


Tu ce ești o floare 
Căzută din soare 
Cu trei alte flori, 
A tale surori! 

Ele cătră tine 
Privesc cu suspine 
Și tu le zâmbești 


Cu zâmbiri cerești. 


Fii în veci voioasă 

Pre cât ești frumoasă! 
Fie traiul tău 

După gândul meu! 
Naște prin șoptire Ah! cine te vede 
Scumpa amintire Chiar în rai se crede, 
De-un trecut frumos, Cine-i trecător 

Mare glorios. Te plânge cu dor! 


Dulce Bucovină! 
Vântul ce înclină 
Cu aripa lui 
Iarba câmpului 


Vasile ALECSANDRI 


Buza Oa Vi 21 NA 
PATRIA TRICOLORULUI ROMÂNESC 


La 2 Octombrie 1854 bucuria ţăranilor din 
Șipot, lucru pe care îl atestă mărturii scrise ale 
timpului, n'avea margini: în casa părintelui Iraclie 
veni pe lume un băieţel. “Preotul nostru de mâine“, 
ziceau ei. 

Ciprian îndrăgi de mic vioara pe care n'o lăsă 
din mână toată viaţa găsind în strunele ei mân- 
gâiere și refugiu sufletesc. După ce învăţă la gim- 
naziul din Suceava, la seminarul şi facultatea de 
filozofie din Cernăuţi, Porumbescu-fiul își desă- 
vârşi măiestria muzicală la conservatorul din 
Viena. În urma acestor studii Ciprian putea să 
devină ori preot ori profesor de muzică. “Noi, — 
a zis el — avem destui preoţi, pe când profesori de 
muzică n'avem de fel!'' Şi peste puţin timp îl 
vedem în această calitate la Brașov. 

Porumbescu compara muzica populară româ- 
nească cu o cămașă fină ''ce se lipește de trup”. 
El nu-i aproba niciodată pe acei muzicieni care 
în loc ''să îmbrace cămașa cântecelor naţionale, 
își învelesc trupul până peste cap cu sumanul 
cântecelor străine”. 

Cu arcușul și cântecele, cu firea și inima-i 
blândă, Ciprian cucerea stima și dragostea celor 
care aveau prilejul să-l cunoască. Ca student al 
facultăţii de filozofie și al conservatorului din 
Viena el se înscrie la societatea România Jună de 
acolo, devenind în scurt timp sufletul ei. Aici el 
editează o culegere de cântece românești pentru 
studenții compatrioți de pretutindeni, propagând 
astfel cultura muzicală a poporului său. 

Ziarele din ţară și din străinătate erau adesea 
pline de elogii la adresa lui. Revista “Familia” din 
Budapesta scria la 8 Martie 1882 despre cântecul 
lui Ciprian ““Candidatul Linte”: Am văzut tânăra 
muză a domnului Porumbescu cu zurgălăi ca o 
zburdalnică fetiță, jucându-se cinel-cinel cu cei ce 
o ascultau și am fost încântați de dezmierdările ei; 
cât va fi însă de fermecătoare această copilă când 
se va îmbrăca în porfir şi îşi va pune coroana 
de regină pe cap!" 

În biografia zbuciumată a lui Porumbescu 
locul cel mai de frunte îl ocupă anii petrecuţi 
la Cernăuţi. Paralel cu studierea viorii, violon- 


celului și a pianului, el se avântă în viaţa socială 
a românilor bucovineni. 

Încurajat de tatăl său, Ciprian scrie și versuri 
de adevărată frumuseţe: Inimă de Român, Hora, 
Nu-i viață mai plăcută, Bericică cristalină, Fraţi 
la masa asta ?ntinsă, Să ciocnim, Dragoș Vodă 
cel vestit, Pân' era cioroaica barză, Țiganii se 
sfătuiră și altele. 

În Decembrie 1875 la Cernăuţi se înființează 
societatea studențească “Arboroasa” al cărei 
preşedinte devine Porumbescu. Această societate 
are drept scop perfecționarea membrilor săi pe 
tărâm național și literar, dezvoltarea spiritului 
social prin “'organizarea de conferinţe, șezători 
literare și muzicale, ajutorarea studenţilor săraci” 
etc. În cadrul “Arboroasei” Porumbescu stabileşte 
legături cu elemente naționale progresiste din 
Ardeal, Moldova și din străinătate, îndemnându-le 
să lupte pentru autodeterminare națională. 

În Octombrie 1877 la lași se comemora o sută 
de ani dela asasinarea mișelească a domnitorului 
Ghica Vodă. Cu acest prilej arboriștenii trimiseră 
primăriei orașului următoarea telegramă: “'Arbo- 
roasa”' — societatea junimii române din partea 
trunchiată a vechei Moldove aduce condoleanţele 
membrilor săi pentru tutorul decapitat”. În urma 
acestei telegrame ““Arboroasa” este desființată iar 
dosarele ei sunt confiscate. Se ordonă și suprave- 
gherea tatălui lui Ciprian “'ca să se afle care este 
atitudinea preotului în relaţiile cu poporul din 
Stupca”'. 

Anume atunci Ciprian este nevoit să ia drumul 
pribegiei spre Italia. La Genua el face cunoștință 
cu compozitorul Verdi. Călătorește mult prin ora- 
şele Italiei, inclusiv Florenţa, Veneţia și Roma. O 
boală nemiloasă însă și dorul de patrie îl aduseră la 
casa părintească din Stupca unde la vârsta de 
numai 29 de ani scria cel din urmă cântec pe care 
îl numi ““Tempi passati” (““Au trecut toate”). 

"Of, Doamne, și cum cânta el doinele pe care 
le făcea!”' — scria cu ocazia morţii autorului ““Bala- 
dei Viorii”” Constantin Morariu din Cernăuţi. - 
“să fi avut inimă de piatră, tot trebuia-i să lă- 
crămezi'”. 

Fostele lui eleve din Brașov, unde în calitatea 
sa de profesor de muzică a lucrat mai mult decât 
oriunde pentru “înveselirea lumii muncitoare”, tri- 
miseră părintelui Iraclie portretul “iubitului nostru 
Ciprian”, un portret de statura omului, pus într'o 
ramă aurie împodobită cu tricolorul românesc ale 
cărei cuvinte și muzică le scrisese marele dispărut. 

Nimic nu i-a fost lui Ciprian mai drag decât 
poporul său și muzica lui. Pe aceasta din urmă o 
numea “'logodnică pe toată viața”. Peste 200 de 
cântece a făcut el, cântece care și până în ziua de 
azi se “'lipesc de inima românului”, pentru că toate 
sunt “finsuflate, — cum zicea el, — de duhul, 
durerea, jalea și delicateţea poporului român”. 


Ecaterina PETRE 


CÂNTECUL TRICOLORULUI 


Trei colori cunosc pe lume, 
Ce le ţin de-un sfânt odor, 
Sânt culori de-un vechi renume, 
Suveniri de-un brav popor. 


Roșu-i focul, ce-mi străbate 
Inima-mi plină de dor 
Pentru sfânta libertate 

Şi al patriei amor. 


Auriu, ca mândrul soare 
Fi-va-l nostru viitor, 
Pururea 'n eternă floare 
Și cu luciu netrecător. 


lar albastru e credința 
Pentru nație, ce-o nutrim, 
Credincioși, fără schimbare, 
Pân' la moarte, o să-i fim. 


Păn' pe cer și cât pe lume 
Vor fi aste trei colori, 
Vom avea un falnic nume 
Și un falnic viitor. 


lar când, fraţilor, m' oi duce 

De la voi ș! oi fi să mor, 

Pe mormânt atunci să-mi puneţi 
Mânarul nostru tricolor. 


Ciprian PORUMBESCU 


EPISCOPATUL BUCOVINEI 


Atestări ale timpurilor spun că, încă pe atunci 
când Bucovina de azi se chema 
riașii acestui ținut aveau de acum episcopia lor 
la Rădăuţi. Acest așezământ creştinesc fusese 
întemeiat la 1402 de domnitorul Alexandru 
cel Bun care, cu zece ani mai târziu, dăruia episco- 
pici prin uric domnesc moșia Rădăuţului iar 
peste Prut — pe cea a Coţmanului cu satele Davi- 
deşti, Cliveşti, Gavrileşti şi Clivodin. Pilda prea 
bunului domnitor moldovean a fost urmată de 
Petru Rareș care, la rândul său, dădu episco- 
piei moșiile Haverna și Noua Suliţă din ţinutul 
Hotinului. 

Curând după înstrăinarea dela 1775 a Buco- 
vinei, scaunul episcopal dela Rădăuţi, ocupat de 
Dosoftei Cherescul, fu mutat la Cernăuţi. Acest 
harnic episcop obținu la 1786 o lege împărătească 
intitulată “plan al reglementării bisericeşti” prin 
care biserica ortodoxă din Bucovina era subordo- 
nată direct curţii dela Viena. Amintita lege permi- 
tea întemeierea unui consistoriu episcopal buco- 
vinean care avea drept sarcină delimitarea parohii- 
lor şi protoieriilor. 


Arboroasa, eno- 


Pe 


După Dosoftei Cherescul la scaunul episcopal 
au urmat lIsaie Baloşescu, Eugen Hacman, Teofil 
Bendelea, Teoctist Blajevici şi alţii. Datorită stă- 
ruinţei acestora, dar mai ales a lui Eugen Hacman, 
episcopia cernăuţeană este ridicată la rangul de 
arhiepiscopie şi mitropolie. Un cuvânt aparte ar 
merita frumoasele fapte creștinești ale mitropo- 
litului Silvestru Morariu-Andrievici. 

Un lucru e cert: episcopatul Bucovinei a jucat 
un rol cât se poate de pozitiv în plan național la 
administrarea “fondului religionar” creat în dep- 
lină concordanță cu autorităţile administrative 
de stat. Ca regulă, fondurile dela faţa locurilor 
aveau în fruntea lor învățători, primari, avocați, 
preoţi. Cum a fost, spre exemplu, parohul dela 
biserica Sfânta Paraschiva din Cernăuţi care 
se ocupa nu numai de treburile duhovnicești, 
ci şi de cele lumești: inventarierea bunurilor mo- 
bile și imobile trecute în proprietatea “fondului 
religionar” de district, strângerea de contribuții 
benevole pentru înzestrarea școlilor, recensămân- 
tul copiilor de vârstă școlară și preșcolară, îndem- 
narea părinților ca să-și dea odraslele, cum zicea 
el, la școală. 

Chiar în una din predicile sale zise odată: 
“Voi părinților români sânteţi sâliţi numai 
decât să vă trimiteţi copiii regulat la școala româ- 
nească de la vârsta împlinită de șapte ani până la 
vârsta de 13 ani. După asta faceţi cu dânșii ce 
vreţi: luațţi-i la gospodărie, dați-i la meșteșuguri, 
la școli mai înalte...” Nu pot să nu spun aici 
că biserica unde și-a făcut datoria de român 
acest preot a devenit dela '45 încoace ciorărie 
şi hulubărie. 

Este interesant de semnalat că în Ianuarie 1784 
la Cernăuţi se primea dela Viena o scrisoare împă- 
rătească făcută în limba română în care se spunea 
printre altele: “'Spre a da dovadă vederată pretu- 
tindeni, eară mai ales poporului din Bucovina, 
că economia de pe moșiile episcopești și mănăs- 
tirești nu are alt scop, decăt numai binele religiei 
și al băștinașilor bucovineni, și că banii câștigați 
de pe dânsele nu se vor cheltui decât numai pentru 
susținerea trebuinţelor bisericii și ale păstoriei de 
suflete, pentru creșterea de preoţi și pentru 
clădirea de școale, care acuma încă lipsesc..." 

În scrisoarea semnată de Împăratul losit al 
II-lea se mai spunea că el se va îngriji personal de 
bunăstarea Bucovinei în general, în așa fel, “'ca 
acest fond să fie întrebuințat pentru dreptcre- 
dincioși și pentru școale”'. Când zicea drepteredin- 
cioși, el avea în vedere nu numai familiile nevoiașe, 
ci și călugări și călugărițe dela așa mănăstiri ca 
Putna, Suceviţa, Dragomirna, Sânt Ilie, Pătrăuţul, 
Ilișești, Voroneţul, Solca, Humorul și Moldaviţa, 
pe sihaștrii din schiturile Mănăstioara, Bărbești, 
Luca, Babin, Corbniţa, Vijniţa, Creșceatic, Berej- 
nița, Broscăuți, Zamostea, Horecea dela marginea 
Cernăuţilor, unde a fost înmormântat Aron 
Pumnul, Voloca de lângă Cernăuţi și Jadova. 


Dr. Silvestru Morariu-Andrieviei. 


În perioada despre care e vorba toate aces- 
te lăcașuri sfinte ființau de zeci și sute de ani, 
bucurându-se de stima populațiilor din împre- 
jurimi, ai căror fii și fiice învățau în ele tot fe- 
lul de meserii, cum ar fi tâmplăria, cismăria, 
croitoria, alesul scoarțelor, țesutul și bătutul 
la piuă al sumanilor, tipăritul cărţilor, scrisul 
caligrafic etc. 

Sunt departe de gândul de a admira stăpânirea 
austriacă cu oștirile ei din Bucovina ocupată, 
dar nu pot să nu subliniez în mod obiectiv rolul 
episcopatului și faptul că lăcașurile duhovnicești 
erau mărturii de înțelepciune ale timpului prin 
care bucovinenii de altă dată se îngrijeau de 
păstrarea credinţei strămoșești și de luminarea 
minții celor mulţi. 

Deci, neidealizând stăpânirea austro-ungară 
din Bucovina, nu se poate trece cu vederea nici 
rolul pozitiv al Împăratului Iosif al II-lea, spre 
exemplu, care în loc să legalizeze amenzi mari și 
pedeapsa cu închisoare pentru părinţii care nu-şi 
dădeau copiii la școală, cum era sfătuit de autori- 
tăţiile locale, găsi de cuviință să trimită la Cer- 
năuți, ca circulară, următoarele rânduri: "Pe voi 
părinților bucovineni nu vă sâlesc să vă dați copiii 
la școală, pe voi comunelor din Bucovina nu vă 
sâlesc să vă faceţi școale. Orbi sânteţi, orbi să 
rămâneţi și, când cineva a căuta să vă lecuiască, 
noi ne-om împotrivi”. “Și școlile românești — 
cum scria mai târziu revista “Politica suceveană”, 
— începură să răsară în satele bucovinene ca ciu- 
percile după ploaie”. 


Cât despre “fondul religionar”” ca atare, 
crearea lui era de fapt o secularizare a averilor 
mănăstirești, căci mănăstiri în adevăratul înţeles 
al cuvântului rămăseseră doar trei: Putna, Suceviţa 
și Dragomirna, cu câte 25 de călugări fiecare. 
Celelalte mănăstiri deveniră biserici parohiale și 
toată lumea era mulțumită. Pentru că alături de 
biserică se construia numaidecât o şcoală primară 
parohială, la care se învățau pe de rost Tatăl 
Nostru, Simbolul Credinței şi cele Zece Porunci. 


Nicolae LUPAN 


BUCOVINA... FRÂNTURĂ DE RAI SCUMPĂ 
INIMII NOASTRE, GRĂDINĂ CÂNTATĂ DE 
POEȚI, ȚĂRÂNĂ SFÂNTĂ ÎN CARE SE ODIH- 
NESC OASELE CELUI MAI GLORIOS VOEVOD 
AL MOLDOVEI, NESPUS DE DUIOS FREA- 
MĂTĂ IZVOARELE TALE ȘI CE DULCE-I 
UMBRA CODRILOR TĂI!.. TU EȘTI ÎNTR'ADE- 
VĂR UNA DIN CELE MAI FRUMOASE ȚĂRI 
DEPE PĂMÂNT, DAR NUMELE TĂU NE DOA- 
RE SĂ-L ROSTIM; ŞI STRĂBĂTÂNDU-ŢI 
FERMECĂTOARELE DRUMURI, OCHII NOȘ- 
TRI NU-ȚI POT PRIVI PODOABELE DECÂT 
PRINTR'O PERDEA DE LACRIMI. 


Alexandru VLAHUȚĂ 


HURMUZĂCHEȘTII 


În calitatea mea de hotinean, mă gândesc 
adesea cu multă admiraţie la familia Hurmu- 
zăcheșştilor, de rodnica activitate a căreia am 
avut fericitul prilej să iau note la biblioteca Uhi- 
versității din Cernăuţi mulţi ani în urmă. Se 
trăgea această nobilă familie dintr'o veche viţă 
boierească din Moldova, fiind înrudită cu Dom- 
nitorii Vasile Lupu și leremia Movilă. Locul 
ei de baștină era moșia Cernauca ce îi aparținea 
din străbuni. 

“Fiecare e dator să-și străjuiască vatra, — zicea 
Doxachi Hurmuzachi. — Tot așa și naţia și lim- 
ba...”'  “Zici bine, iubite soţule, — îl susţinea 
Elena, distinsa lui doamnă, — ca în acest amestic 
de limbi copiii noștri să rămâie aceea ce sunt. 
Să-i grijim zi şi noapte ca să rămâie români 
cari să-și iubească nația și limba cu tot focul 
inimii lor...” i 

Şapte copii au ridicat Doxachi și Elena!.. 
Constantin, fiul cel mare, după ce făcu liceul la 
Cernăuţi, şi dreptul la Viena, fu primul care în 
Divanul ad-hoc dela Iași din 1857 “a rostit cuvân- 
tul ca să se împreune Moldova cu Valahia într'un 
singur stat numit România”. Iar odată cu unirea 
Principatelor Române devine cel întâi președinte 
al Înaltei Curți de Casaţie și Justiţie precum și 
titular al Camerelor de deputaţi. 


Fudoxiu Hurmuzachi. 


Eudoxiu, cel de-al doilea fiu, se îngrijea și el 
toată viața de hrana sufletească a bucovinenilor, 
tălmăcind în limba română Codul penal și Dicţio- 
narul juridic explicativ. Apoi întocmi manuale 
pentru școlile româneşti din Bucovina, selecționă 
o mulțime de documente și hărţi despre istoria 
românilor, publicate de Academia din București. 

Eudoxiu Hurmuzachi scrie Împăratului dela 
Viena un memoriu plin de înflăcărare românească 
în urmă căruia “Bucovina este desli- 
pită de Galiţia și ridicată la 
rang de ducat independent”. 
În semn de recunoștință bucovinenii ridică o 
movilă înaltă de 50 de metri pe care o numesc 
“Movila lui Hurmuzachi”. 

„Cât despre istoria țării sale, el îi consacră 30 de 
ani din viață, înmănunchind 3.000 de documente 
în 5 volume pe care le publică în limba germană 
la Cernăuţi. Mai târziu aceste opere istorice au 
fost editate şi de Academia Română. 

Al treilea fiu, Gheorghe, urmează ca și fraţii 
săi liceul la Cernăuţi și facultatea la Viena. Apoi, 
timp de doi ani, editează prima gazetă românească 
intitulată “Bucovina”, o foie săptămânală ce apă- 
ra nu numai drepturile românilor bucovineni, ci şi 
pe cele ale moldovenilor şi muntenilor. 

„„ Interzisă la cererea consulilor ruși din Moldova 
şi Muntenia, “Bucovina” îşi încetează activitatea. 
Lipsit de această tribună, Gheorghe Hurmuzachi se 
consacră literaturii, înființând în 1862 la Cernăuţi 
“Societatea pentru cultura şi literatura română din 
Bucovina”. Ținându-se în primăvara anului 1870 
în Grădina Publică din Cernăuţi o mare adunare 
populară în apărarea drepturilor bisericii ortodoxe; 


Gheorghe Hurmuzachi fu numit președinte și 
referent principal al acestei întruniri la care asistau 
peste 4.000 de ţărani, 180 de preoţi, învăţători 
din toate satele şi orașele. 

Dar revenind la anul 1861, când bucovinenii 
trebuiau să-și trimită reprezentanţi la Viena, 
Alecu, cel de al patrulea fiu al lui Doxachi îi scria 
unui prieten: “Pentru numele Domnului, pentru 
nefericita soartă a acestei țări, nu staţi cu mâinile 
în sân, ci ieșiţi la larg, mișcaţi-vă, căutaţi să aleagă 
pe cei mai vrednici din voi, să aleagă pe oricine va 
fi cinstit și cu cap și hotărît a nu gândi la altceva 
decât la binele nostru obștesc...'"' 

După moartea fratelui său Gheorghe, Alecu 
Hurmuzachi este ales unanim președinte al ““Socie- 
tăţii pentru cultura și literatura română din Buco- 
vina”, donând cu această ocazie Societăţii, din 
averea sa personală, 1.000 de galbeni. 

Cu părere de rău, arhivele Universității din 
Cernăuţi nu conțin nimic cu privire la viaţa și 
activitatea lui Nicolae, cel de al cincilea fiu al lui 
Doxachi Hurmuzachi. 

Cât despre Săftica, fiica mai mare a boierului 
român din Cernăuţi, ea a fost căsătorită cu marele 
logofăt Gheorghieș Sturza din Dulcești, iar Eufro- 
sinia — cu boierul basarabean Petrache Petrino din 
Rujniţa, sat ce se află la 8 kilometri de satul meu 
Cepeleuţi. 

Constantin Morariu, parohul bisericii Sfânta 
Paraschiva din Cernăuţi, scria la 1893: 

“Boierul Doxachi și soţia sa Elena și-au crescut 
copiii, învăţându-i să-și iubească naţia, fără să 
le pese chiar de sănătatea lor, și urma a dovedit, 
că creșterea aceea a fost de minune...” 

S'ar putea adăuga doar atât, că rar cine dintre 
autohtonii bucovineni de astăzi mai știe ceva 
despre această harnică familie de cărturari români 
cu trup şi suflet. E un mare păcat!.. 


Nicolae I. URSU 


SOCIETĂȚŢILE ROMÂNE DIN BUCOVINA 


Societăţi, care au ţinut mereu aprinsă făclia 
românismului şi la a căror neadormită strajă a 
stat și amintitul paroh dela Biserica Sfânta Paras- 
chiva din Cernăuţi care scria: 

Eu văd bunăoară că mulțime de copii români 
se usucă de mici ca earba pe câmpul ars de soare 
și se stîng din pricina sărăciei părinţilor lor, și 
vădzând acest lucru dureros gândesc așa: Am să 
fac o casă mare, mare, am să strîng în casa aceea 
pe toţi copiii sărmani ai nației mele, am să-i 
îmbrac, am să-i hrănesc, am să-'i învăţ carte 
6 ani de dzile, apoi pe unii am să-'i dau la școli 
mai mari, pe alţii la felurite meșteșuguri, după 
cum adecă voiu vede că-'i trage inima. Dară să 
dzicem că eu singur sunt om sărman și nu-'mi pot 
împlini gândul să fac casa ceea mare pentru ocro- 


tirea copiilor de părinţi nevoieși, însă inima tot 

mă trage să-'mi văd dorul împlinit. Ce am să fac 
așa-dară ca să isbutesc? Aha, gândesc eu iară, 
am să fac o societate, am să string adecă mai 
mulți oameni împrejurul meu ca să facem toți la 
un loc ceea ce nu pot face eu singur, precum prea 
bine dzice cântecul: “'Unde-'i unul nu-'i putere / 
La nevoi și la durere, / Unde's mulți puterea 
cresce / Și dușmanul nu sporesce”'. / 

Și societăţile, începând cu cea a lui Gheorghe 
Hurmuzachi, porniră: Societatea pentru cultura 
(adecă luminarea) și literatura poporului român 
bucovinean din Cernăuţ; Societatea “Şcoala 
română” din Suceavă; Societatea politică “'Con- 
cordia'' din Cernăuţ; Societatea archeologică 
română în Cernăuţ, Societatea '“'Armonia“ din 
Cernăuţ; Societatea ““Academia ortodoxă pentru 
literatura, retorica și musica bisericească în semi- 
nariul archiepiscopesc din Cernăuţi”; Societatea 
“Clubul român” din Suceavă; Societatea acade- 
mică “Junimea” din Cernăuţ; Societatea aca- 
demică-română “Bucovina” din Cernăuţ; Socie- 
tatea școlară “Dragoș” din Volovăţ; Societatea 
școlară “'Dumbrava Roșie'' din Boian; Societatea 
poporală “Traian” din Horodnicul de jos; Socie- 
tatea poporală “Ștefan cel Mare" din Rădăuţ; So- 
cietatea Doamnelor Române din Bucovina; Socie- 
tatea școlară  ''Cosmin'” din Cehor; Societatea 
cantorilor (sau dascalilor) români din Bucovina 
“Lumina”; Societatea ''Mitropolitul Silvestru”' din 
satul Mitocul-Dragomirnei; Întrunirea  plugarilor 
români din satul Stroiești; Însoţirea orășenilor 
români din Suceavă; Societatea “România tâ- 
nără” din Cernăuţi etc. 


Constantin Morariu-Andrievici. 


PE CALEA REUNIRII 


La 8 Iunie 1917 refugiații bucovineni din Iași 
constituiau Comitetul Naţional al Românilor 
din Transilvania și Bucovina, comitet care cerea 
“eliberarea românilor de sub jugul austro-ungar și 
formarea unui stat național unitar sub suverani- 
tatea dinastiei române”. 

La acea oră în Dieta (parlamentul) dela Viena 
se aflau şi 6 români bucovineni care s'au constituit 
în Consiliu Naţional. Un an mai târziu, la 17 Oc- 
tombrie 1918, George Grigorovici declara în 
Parlamentul dela Budapesta: 

“Unirea românilor este un ideal şi o ţintă pe 
care o vor urmări românii totdeauna și în veci, în 
tot momentul și în toate împrejurările, indiferent 
de cum va fi constelația lor viitoare, indiferent de 
chipul cum li se va desfășura soarta pe viitor... 
în vederea unirii întregului popor într'o singură 
țară liberă și independentă”. 

Zece zile mai târziu, la 27 Octombrie 1918, în 
Palatul Naţional din Cernăuţi a fost convocată 
Adunarea Constitutivă a deputaţilor din Dieta 
dela Cernăuţi, a primarilor bucovineni şi a frun- 
taşilor politici din provincie. La propunerea deca- 
nului de vârstă Dionisie Bejan, preşedenţia a fost 
asumată de Iancu Flondor care a spus: 

““Domnilor, o iobăgie naţională de aproape 
un secol și jumătate, pe cât de dureroasă pe atât 
de rușinoasă, este pe sfârșite. Poporul român din 
Bucovina este pe cale de a sparge și a lepăda 
lanțul care i-a ferecat sufletul. Liberi în puterea 
suveranităţii naţionale, D-voastră veţi hotări 
ce veţi afla de bine pentru un viitor fericit și 
falnic al neamului românesc din Bucovina”. 

După dezbateri în Adunarea Constituantă a 
Bucovinei, Consiliul Naţional a redactat urmă- 
toarea moţiune care a fost adoptată cu aplauze 
furtunoase: 

“1. Reprezentanţii poporului român din Buco- 
vina, întruniţi astăzi în ziua de 27 Octombrie 1918 
în capitala ţării, se declară, în puterea suveranității 
naționale, Constituantă a acestei țări românești. 

2. Constituanta hotărăște unirea Bucovinei 
integrale cu celelalte ţări românești într'un stat 
naţional independent și va purcede spre acest 
scop în deplină solidaritate cu Româniii din 
Transilvania și Ungaria. "pRĂ 

3. Spre a conduce poporul român din Buco- 
vina şi a-i arăta drepturile și spre a stabili o legă- 
tură strânsă între toți Românii, Constituanta 
institue un Consiliu Naţional de 50 de membri. 
Acest Consiliu ne va reprezenta prin mandatari și la 
Conferinţa de pace, în afară de el nu recunoaștem 
nimănui dreptul de a hotărî sau a trata asupra 
poporului român din Bucovina. j 

4. Constituanta respinge cu hotărâre orice 
încercare ce ar ţinti la Știrbirea Bucovinei, dorește 
însă să se înţeleagă cu toate popoarele conlocui- 


toare.” 

La 4 Noiembrie în ziarul “Glasul Bucovinei» 
apare un articol în care se spune că NOI, bucoyi- 
nenii, vrem să rămânem români pe pământul 
nostru strămoșesc și să ne ocârmuim singuri 
după cum o cer interesele noastre naționale”. 

Altele însă erau intenţiile ucrainenilor Care 
cereau împărţirea Bucovinei pe Siret. De aceea 
lancu Flondor ceru ajutor Regelui F erdinand, 
Drept care, Vineri 9 Noiembrie, un avion româ. 
nesc împărţia de acum deasupra Cernăuţilor 9 
proclamaţie semnată de Generalul Iacob Zadic, 
comandantul Diviziei a VIII, în care se spunca: 

Răspunzând la chemarea Consiliului Naţionaj 
Român din Bucovina, armata română, din Înaltuj 
Ordin al Majestății Sale Regelui Ferdinand | a] 
României, a pășit pe pământul Marelui Voevod 
Ștefan, pentru a ocroti viața, avutul și libertatea lo- 
cuitorilor, de orişice neam și credință, împotriva 
bandelor de criminali, cari au început opera lor de 
distrugere în frumoasa noastră țară. Trecând 
ho'arul pus între noi de o soartă vitregă, acum 
100 și mai bine de ani, trupele române sosesc în 
mijlocul vostru, aducându-vă dragostea și sprijinul 
lor, pentru libera împărţire a dorințelor născute 
din dreptul legitim al popoarelor, de a dispune de 
soarta lor. 

Stăpânit de aceste sentimente și cu credinţă în 
sinceritatea cererii voastre de ajutor, invităm popo- 
rul bucovinean ca să nu se abată sub niciun motiv 
dela viața și ocupaţiunile sale normale. Subsem- 
natul garantez oricărui locuitor libera exercitare a 
drepturilor sale civice și fac cunoscut în același 
timp că se va reprima cu toată severitatea cuvenită 
orice încercare de desordine, acte de violență sau 
nesupunere la ordonanţele date de noi.'' 

Eliberarea ca atare a capitalei Bucovinei avu loc 
la 11 Noiembrie, dată la care Generalul Zadic a şi 
fost întâmpinat în Piaţa Unirii de mii de români, în 
frunte cu Iancu Flondor, care rosti cele ce urmează: 

“Domnule General, ca președinte al Consiliului 
Naţional Român, am datoria să bineventez falnica 
noastră oaste română în capitala Bucovinei, acestei 
țări, care păstrează în sânul său sfintele moaște ale 
marelui nostru Domn Ştefan. Acum când suntem 
pe cale să întregim moştenirea lui, România Mare, 
simțim că sufletul lui nemuritor este în mijlocul 
nostru. Un sfânt fior trece prin inimile noastre, 
insă nu e dat ființei omenești să exprime și să 
fixeze aceste sentimente în cuvinte. Numai o rugă- 
ciune care se înalță la ceruri fără cuvinte îi poate 
corespunde întru câtva. 

Domnule General, dați-mi voie să vă bineve: 
Nez, așa cum o fac doi frați, care după o lungă și 
dureroasă despărţire se întâlnesc pentru a nu se 
mai despărți niciodată. O fac, deschizând braţele 
mele și strângându-vă la piept. 

„Domnilor, acum să mulțumim din adâncul 
inimilor noastre celui mai mare şi mai bun Român 


al veacului nostru: Majestatea Sa Regele Ferdinand. 
Să trăiască!” 


D= 


Mişcat de primirea făcută în Bucovina româ- 
nească, generalul Zadic, răspunzând lui lancu 
Flondor, zice: 

““Onoraţi cetățeni ai Bucovinei, în urma dorin- 
ţei Consiliului Naţional Bucovinean, Majestatea Sa 
Regele Ferdinand și Ţara Românească au răspuns 
chemării și au adus ajutorul lor pentru ca liniștea 
acestei țări să fie asigurată. Sosind aici, aduc salu- 
tul şi sentimentele de iubire frățească, și pot spune 
de iubire de mamă, ale României libere către țara 
Bucovinei. În același timp gândul meu se înalță 
către Dumnezeu și-i adresez mulțumirile României 
Mari, că a scos sfânta dreptate la suprafață. Sfânta 
dreptate a biruit. Pentru despărțirea Bucovinei 
de Moldova a trebuit să se verse sânge, a trebuit 
să cadă un cap de domn; pentru recăştigarea ei 
n'a curs un pic de sânge." 

Se adevereau spusele lui Ion Nistor, reprezen- 
tant de frunte al Bucovinei, la Unirea Basarabiei 
care deja se înfăptuise: 

"Prutul descătușat își mână vesel undele 
sale prin Moldova reîntregită, murmurând tainic 
povestea dezrobirii, ca să o înţeleagă Siretul 
înroşit de sânge, Argeșul spumos, Oltul răzbună- 
tor, Mureşul duios şi Tisa îndepărtată.” 

lar la telegrama trimisă regelui s'a primit în 
aceeaşi zi de 11 Noiembrie următoarul răspuns: 

“Cu cea mai adâncă emoție şi cu inima plină 
de bucurie patriotică, primesc știrea că trupele 
mele au intrat în capitala Bucovinei Române, 
aducând ordine și linişte sufletească pentru toţi, 
cei cari, în aceste momente istorice au simţit şi 
au lucrat pentru îndeplinirea visului secular. Îmi 
închipuesc bine cum. inima voastră caldă de Ro- 
mân a tresărit de bucurie la vederea tricolorului 
naţional purtat de ostașul român, frate de sânge 
şi suflet. Din adâncul inimii vă sunt recunoscător 
pentru munca patriotică ce ați depus şi pentru 
iubirea de neam ce aţi arătat cu atâta bărbăţie. 
Vă mulțumesc, cum şi tuturor acelora cari v'au 
ajutat cu inima curată în aceste timpuri măreţe. 
Să dea Dumnezeu ca tot poporul din Bucovina 
să găsească mereu ocrotire, dreptate și libertate 
sub cutele drapelului național." 

A doua zi, 12 Noiembrie, la Cernăuţi s'a for- 
mat un guvern sub conducerea lui Iancu Flondor, 
care a depus jurământul în faţa lui Dionisie Bejan, 
ales ca preşedinte al Consiliului Naţional în locul 
lui Flondor care demisionase pentru a se încadra 
în “Legea fundamentală provizorie asupra puterilor 
țării Bucovinei”. În aceeași zi, Iancu Flondor a dat 
următoarea proclamaţie: 

“Rezbelul mondial, lupta gigantică a dreptăţii 
și libertăţii contra militarismului și imperialismului 
asupritor, a dat naştere și națiunilor subjugate. 
Românii bucovineni, folosindu-se și ei de dreptul 
suveranității naționale, recunoscut acum de toată 
lumea, au hotărât în Constituanta lor din 27 Oc- 
tombrie 1918, să stăpânească singuri ţara lor 
Bucovina, sfântul lor pământ strămoșesc. 

Fostul guvern austriac s'a opus la această 
cerere îndreptățită, a cedat însă forţei Rutenilor. 
Astfel a trecut puterea ţării în mâna Rutenilor și 
s'a deslănţuit în urmă anarhie pentru toată ţara. 

În fața acestor împrejurări, Consiliul Naţional, 
reprezentanța legitimă a poporului român, a fost 
nevoit să recurgă la ajutorul fraților din Regat, 
cerând intervenția oastei românești. 

Majestatea Sa Regele României, răspunzând 
la această cerere întemeiată, a dispus intrarea 
armatei în țară. 

Spre a restabili dreptatea și ordinea, Consiliul 
Naţional a luat în ziua de 10 Noembrie în seamă 
stăpânirea ţării şi va exercita puterea prin guvernul 
său. Locuitorii acestei ţări de alte naţionalităţi 
sunt provocațţi, chiar în interesul lor bine înţeles, 
să se supună acestui guvern, care va ști să ia în 
considerare interesele lor firești.” 

La 23 Noiembrie se întorceau la Cernăuţi 
peste o sută de refugiaţi bucovineni, în frunte 
cu lon Nistor, iar peste două zile profesorul 
cernăuţean Gheorghe Tofan făcea în Adunarea 
Consiliului Naţional următoarea declaraţie: 

“În aceste momente înălțătoare, noi refu- 
giaţii și voluntarii bucovineni ne-am întors acasă 
la vetrele noastre părăsite. Având satisfacția 
datoriei implinite, noi întindem mâna celor rămași 
acasă, cari și-au păstrat nepângărită conștiința 
în dorinţa sinceră de a munci împreună la ridicarea 
țării și neamului... Credincioşi tradiţiei istorice 
naţionale nu ne vom feri a privi în față și a da 
soluţii potrivite tuturor problemelor mari care 
agită astăzi viața popoarelor. Suntem înainte de 
toate aderenţii intransigenţi ai unirii necondi- 
ționate și desăvârșite a tuturor ţărilor româ- 
nești în hotarele lor etnice și istorice, într'un stat 
național unitar, căci numai astfel poporul nostru 
va putea realiza menirea sa istorică.... Ridicându-ne 
pe deasupra tuturor prejudecăților, uitând tot 
trecutul neînțelegerilor, gândurile noastre se 
îndreaptă în aceste clipe măreţe numai spre 
viitorul neamului nostru iubit, chemând la muncă 
pentru fericirea lui pe toţi cei de un gând cu noi." 

Au fost cooptați 12 refugiaţi și voluntari în 
Consiliul Naţional, iar membrii Adunării Cons- 
tituante au decis convocarea Congresului General 
al Bucovinei pentru Joi 28 Noiembrie 1918 întru 
“Stabilirea raportului politic al Bucovinei faţă 
de Regatul României”. Erau 100 de delegați 
cu drept de vot, din care 74 români: lon Anghel, 
Grigore Bălan, Grigore Băncescu, Dionisie Bejan, 
Ilie Berlinschi, Vasile Bodnărescu, Victor Bodnă- 
rescu, Gheorghe Boncheș, Eugen Botez, Dimitrie 
Bucevschi, lon Candrea, Nicu Carabioschi, Cornel 
Clain, Nicolae  Cojocar, Constantin  Cozmiuc, 
Dimitrie Dan, Romul Dan, Filaret Doboș, Vasile 
Fediuc, lancu Flondor, Nicu Flondor, Octavian 
Gheorghian, Vasile Gheorghian, Vasile Grecu, 
Radu  Grigorcea, Maximilian Hacman, Cornel 
Homiuca, Mihai lacoban, Alexandru leșan, 


Gheorghe Jemna, Teodor Leuștean, Florea Lupu, 
Gheorghe Lavric, Vasile Marcu, Dimitrie Marme- 
liuc, Nicolai Mihăilescu, Aurel Morariu, Constantin 
Năstasi, Constantin N. Popovici, Vasile Nichita, 
lon |. Nistor, llie Odochian, Apolo Patras, Petre 
Popescu, Dorimedont Popovici, Eusebie Popovici, 
Anastasie Pridie, Alexe Procopovici, Vladimir 
Repta, Vasile Reus, Vespasian Reuţ, Gavril Rotică, 
Ștefan Saghin, Gheorghe Șandru, Gheorghe Sărbu, 
lon Sbiera, Radu Sbiera, Modest Scalat, lon 
Stârcea, Tudor Ștefanelli, Ipolit Tarnavschi, 
Gheorghe Tofan, Victor Tomașciuc, Laurenţiu 
Tomoiagă, Aurel Ţurcan, Dimitrie Ţurcan, Nicu 
Vasilovschi, Nicolae Vlad, Gheorghe  Voitcu, 
Aurel Voronca, Octavian Voronca; 13 ucraineni: 
Nicolai Chomeiczuk, Vasile Ilașciuc, Vasile Lupu, 
Toader Crasovschi, Dumitru Macarenco, Vasile 
Macarenco, Teodor Mardari, Gheorghe Maschievici, 
loan  Mintici, lon Poclitar, Grigore Răileanu, 
Gheorghe Ținta, Alexandru Țopa; 7 germani: 
Rudoif Gaidosch, Victor Glondis, Adam Hodel, 
Rafael  Kaindl, Ernst Walis, Alois  Lebouton; 
și 6 polonezi: Basil Duzinkiewicz, Ernst Kaminski, 
Stanislaw Kwiatkowski, Vladimir Pospizil, Leopold 
Schweiger, Edmund Wicentowicz. 

Așa dar, în ziua de Joi, 28 Noiembrie 1918, la 
orele 11 dimineaţa, Dionise Bejan, Preşedintele 
Consiliului Naţional Român, s'a adresat Congre- 
sului întrunit în Sala Sinodală a Palatului Mitro- 
politan din Cernăuţi cu cuvintele: 

“Înalt Congres, Consiliul Naţional, singurul 
reprezentant legitim al voinţei naționale a popo- 
rului român din Bucovina, a hotărît în ședința 
din 25 Noembrie constituirea sa în Congres care 
să se întrunească astăzi în 28 Noembrie, spre a 
aduce la îndeplinire dorul și aspiraţiunile, pe care 
poporul nostru le nutrește și le păzește cu sfinţe- 
nie vreme de un secol și jumătate. Întruniţi astăzi 
în acest măreț lăcaş, care este și trebue să rămână 
simbolul unirii în credință, credință în Dumnezeu 
și credință în neamul nostru, salut cu nețărmurită 
dragoste pe reprezentanţii bravei noastre armate 
române, care la ordinul Majestății Sale Regelui 
Ferdinand | ne-a întins o mână de ajutor în clipele 
de cea mai grea cumpănă. Salut cu aceeași dra- 
goste pe reprezentanţii noștri din Basarabia, 
Transilvania și Ungaria. Vă salut cu inimă induio- 
șată și pe voi fruntași ai neamului românesc din 
Bucovina cari aţi venit cu inimă însufleţită din 
tuspatru unghiuri ale ţării, ca să așezați piatră 
de temelie pe care să se clădească trainic și neclin- 
tit România Mare. Salut cu prietenie și pe repre- 
zentanţii minorităților ucrainene, germane ȘI 
polone din Bucovina și îi invit la muncă frățească 
pentru propășirea ţării. 

Implor harul și bunecuvântarea dumnezeească 
asupra hotărârilor ce veți lua. 

Totodată rog și propun să alegeți pentru 
conducerea desbaterilor Congresului pe. iubitul 
nostru Dr. lancu Flondor... 

Fragment din procesul-verbal asupra Co 
sului General al Bucovinei, ţinut Joi, 15/28 N 
brie 1918, în Sala Sinodală a Palatului Mitrop 
din Cernăuţi. E 

lancu FLONDOR: Trecând la ordinea de zj 
“Stabilirea raportului între Bucovina şi Regatu] 
României”, am onoarea să vă fac Propunerea 
ca să votaţi spre primire următoarea MOȚIUNE. 

CONGRESUL GENERAL AL BUCOVINEI, îNTRy, 
NIT AZI, JOI, 15/28 NOEMBRIE 1918, ÎN SALA SIN. 
DALĂ DIN CERNĂUȚI, 

CONSIDERÂND CĂ DE LA FUNDAREA PRINCIpA. 
TELOR ROMÂNE, BUCOVINA, CARE CUPRINDE 
VECHILE ȚINUTURI ALE SUCEVII ȘI CERNĂUȚILOR 
A FĂCUT PURUREA PARTE DIN MOLDOVA, CARE 
ÎN JURUL EI S'A ÎNCHEGAT CA STAT; 

CONSIDERÂND CĂ ÎN CUPRINSUL HOTARELOR 
ACESTEI ȚĂRI SE GĂSEȘTE VECHIUL SCAUN Dg 
DOMNIE DE LA SUCEAVA, GROPNIȚELE DOMNEȘTI 
DE LA RĂDĂUȚI, PUTNA ȘI SUCEVIȚA, PRECUM ŞI 
MULTE ALTE URME ŞI AMINTIRI SCUMPE DIN 
TRECUTUL MOLDOVEI; 

CONSIDERÂND CĂ FII Al ACESTEI ȚĂRI, UMĂR 
LA UMĂR CU FRAȚII LOR DIN MOLDOVA ȘI SUB 
CONDUCEREA ACELORAȘI DOMNITORI, AU APĂ- 
RAT DE-A LUNGUL VEACURILOR FIINŢA NEAMU- 
LUI LOR ÎMPOTRIVA ÎNCĂLCĂRILOR DIN AFARĂ 
ŞI A COTROPIRII PĂGÂNE; 

CONSIDERÂND CĂ ÎN 1774, PRIN VICLEŞUCG, BU- 
COVINA A FOST SMULSĂ DIN TRUPUL MOLDOVEI ȘI 
CU DE-A SILA ALIPITĂ COROANEI HABSBURGILOR; 

CONSIDERÂND CĂ 144 DE ANI POPORUL BUCO- 
VINEAN A ÎNDURAT SUFERINȚELE UNEI OCÂR- 
MUIRI STRĂINE, CARE Îl NESOCOTEA DREPTURILE 
NAȚIONALE ȘI CARE PRIN STRÂMBĂTĂȚI ȘI PER- 
SECUȚII CĂUTA SĂ-I ÎNSTRĂINEZE FIREA ȘI SĂ 
ÎNVRĂJBEASCĂ CELELALTE NEAMURI CU CARE EL 
VOIEȘTE SĂ TRĂIASCĂ CA FRATE; 

CONSIDERÂND CĂ, ÎN SCURGEREA DE 144 
DE ANI, BUCOVINENII AU LUPTAT CA NIȘTE MUCE- 
NICI PE TOATE CÂMPIILE DE BĂTĂLIE ÎN EUROPA 
SUB STEAG STRĂIN PENTRU MENȚINEREA, SLAVA 
ȘI MĂRIREA ASUPRITORILOR LOR, ŞI CĂ EI DREPT 
RĂSPLATĂ AVEAU SĂ ÎNDURE MICȘORAREA DREP- 
TURILOR MOȘTENITE, IZGONIREA LIMBII LOR 
DIN VIAȚA PUBLICĂ, DIN ȘCOALĂ ŞI CHIAR DIN 
BISERICĂ; 

CONSIDERÂND CĂ ÎN ACELAŞI TIMP POPORUL 
BĂŞTINAȘ A FOST ÎMPIEDICAT SISTEMATIC DE A 
SE FOLOSI DE BOGĂȚIILE IZVOARELOR DE CÂȘTIG 
ALE ACESTEI ȚĂRI ȘI DESPOIAT ÎN MARE PARTE 
DE VECHEA SA MOȘTENIRE; 

CONSIDERÂND CĂ, CU TOATE ACESTEA, BUCO- 
VINENII N-AU PIERDUT NĂDEJDEA CĂ CEASUL 
MÂNTUIRII AȘTEPTAT CU ATÂTA DOR ŞI SUFE- 
RINȚĂ, VA SOSI ȘI CĂ MOȘTENIREA LOR STRĂBU- 
NĂ, TĂIATĂ PRIN GRANIȚE NELEGUITE, SE VA 
REÎNTREGI PRIN REALIPIREA BUCOVINEI LA MOL- 
DOVA LUI ȘTEFAN, ŞI CĂ AU NUTRIT VECINIC 
CREDINȚA CĂ MARELE VIS AL NEAMULUI SE VA 


ngre. 
Olem. 
Olitan 

ÎNFĂTUI, CÂND SE VOR UNI TOATE ȚĂRILE RO- 
MÂNE DINTRE NISTRU ŞI TISA ÎNTR'UN STAT 
NAȚIONAL UNITAR; 

CONSTATĂ CĂ CEASUL ACESTA MARE A 
SUNAT! 

ASTĂZI, CÂND DUPĂ SFORȚĂRI ȘI JERTFE 
URIAŞE DIN PARTEA ROMÂNIEI ȘI A PUTERNICI- 
LOR ŞI NOBILILOR LOR ALIAŢI, S'AU ÎNTRONAT 
ÎN LUME PRINCIPIILE DE DREPT ȘI UMANITATE 
PENTRU TOATE NEAMURILE, ŞI CÂND ÎN URMA 
LOVITURILOR ZDROBITOARE MONARHIA AUST- 
RO-UNGARĂ S'A ZGUDUIT ÎN TEMELIILE EI ȘI S'A 
PRĂBUȘIT, ŞI TOATE NEAMURILE ÎNCĂTUŞATE 
ÎN CUPRINSUL EI ŞI-AU CÂȘTIGAT DREPTUL DE 
LIBERĂ HOTĂRÂRE DE SINE, CEL DINTÂI GÂND AL 
BUCOVINEI DESROBITE SE ÎNDREAPTĂ CĂTRE 
REGATUL ROMÂNIEI, DE CARE ÎNTOTDEAUNA 
AM LEGAT NĂDEJDEA DESROBIRII NOASTRE. 

DREPT ACEEA NOI, CONGRESUL GENERAL 
AL BUCOVINEI, ÎNTRUPÂND SUPREMA PUTERE 
A ŢĂRII ŞI FIIND ÎNVESTIŢI SINGURI CU PUTE- 
REA LEGIUITOARE, ÎN NUMELE SUVERANITĂȚII 
NAŢIONALE, HOTĂRÂM: 

UNIREA NECONDIȚIONATĂ ŞI PE VECIE A 
BUCOVINEI, ÎN VECHILE EI HOTARE PÂNĂ LA 
CEREMUŞ,  COLACIN ŞI NISTRU CU REGATUL 
ROMÂNIEI. 

A doua zi, 29 Noiembrie 1918, înmânând 
Actul Unirii Regelui Ferdinand, lancu FLONDOR 
rosti această cuvântare: 

Majestate, 

Aducem Majestății Voastre Rege al tuturor 
Românilor, stima unei ţări întregi. Această ţară 
a avut vechi temeiuri curat românești pe vremea 
când păstorii români străbăteau munţii gali- 
ţieni și cu plugari români se colonizau satele din 
țara  Haliciului. Spre aceste locuri românești 
s'au îndreptat mai întâi voievozii descălecători, 
venind din Maramureș ca să facă ţară nouă pentru 
neamul lor. 

Acolo, la noi, la Rădăuţi, s'au amestecat în 
pământ oasele întemeitorilor Moldovei; acolo, 
la noi, la Suceava, s'a așezat cea dintâi Mitropolie 
pentru toate ținuturile acestei domnii a Români- 
lor. Acolo, la noi, la Putna, ctitoria lui Ștefan 
cel Mare, cel mai mare dintre înaintașii Majestății 
Voastre, și-a ales veșnicul loc de odihnă a oaselor 
sale lăudate nu numai pentru apărarea naţiei sale 
ci și pentru aceea a creștinătății răsăritene întregi 
și a apusului creștin, în fața căruia sta zăgaz 
nebiruit, vitejia lui. Acolo, la noi, arta de clădire 
moldovenească a serbat ziduri, unde azi, clopo- 
tele bătrâne sună pentru unirea noastră cu partea 
rămasă liberă a țării, cele mai mari triumfuri 
ale ei. 

Această ţară Ți-o încredințăm, Majestate, noi 
toți, nu numai urmașii voinicilor luptători români 
de pe vremuri cari n'au uitat niciodată din ce 
trup naţional fac parte, ci și reprezentanţii tuturor 
neamurilor, cari cu vremea au venit să se așeze 

sub blânda și omeneasca oblăduire a domnilor 
români ai Moldovei și cari știu că România de 
astăzi a moștenit bunele tradiţii ospitaliere ale 
acestei Moldove... 

Nu e o cucerire a armelor, ci o întoarcere la 
vatră a fraților despărțiți cari în Majestatea Voas- 
tră regăsesc pe părintele de mult pierdut și mult 
dorit. 

Să trăiești Majestate. Să trăiască Majestatea 
Sa Regina Maria! 

Trăiască, crească și 
pe veci unită cu România! 

Regele Ferdinand, emoţionat de expunerea 
plină de duh și trăire românească pe care a făcut-o 
Iancu Flondor, a primit Actul Unirii Bucovinei 
şi a dat asigurări de ocrotire și de grijă părintească 
față de fiii țării veniți din pribegie. Seara cu 
trenul, însoţit de membrii guvernului și “Capul lui 
Mihai Viteazu”, Regele Ferdinand a plecat la 
București unde peste câteva zile urma să primească 
şi ultimul Act, al Unirii Transilvaniei și Banatului, 
împlinindu-se astfel dreptatea românească. 


înflorească Bucovina 

STRĂZILE MUNICIPIULUI CERNĂUȚI 
DE PÂNĂ LA 28 IUNIE 1940 
Str. Abatorului, Str. Adâncata, Str. Alba Iulia, 
Str. Alexandru cel Bun, Str. Alexandru Vasilko, Str. Anas- 
tasie Crimca, Str. Andrei Mureşeanu, Str. Andrei Șaguna, 
Str. Anton Pan, Str. Aprodul Purice, Str. Arcaşilor, Str. Ar- 
himandritul Eusebie Popovici, Str. Armoniei, Str. Aron 
Pumnul, Str. Artileriei, Str. Aurelian, Str. Aurel Vlaicu, 
Str. Aviator Gagea, Str. Aviatorilor, Str. Avram lancu, 


Str. Balș, Str. Banatului, Str. Barbu Lăutaru, Str. Basara- 
bici, Str. Bendella, Str. Bilei, Str. Blajevici, Str. Bogdan 
Vodă, Str. Boltei, Str. Brutarilor, Str. Bucureștilor, Str. Bu- 
dai Deleanu, Calea Plevnei, Calea Roşiorilor, Calea Roșei, 
Calea Storojinețului, Str. Caliceanca, Str. Călugăreni, 
Str. Canalului, Str. Cazărmii, Str. Ceahorului, Str. Cetăţii 
Albe, Str. Cerna, Str. Chișinăului, Str. Cimitirului, Str. Cip- 
rian Porumbescu, Str. Ciuntuleac, Str. Clopotelor, Str. Clu- 
jului, Str. Concordiei, Str. Constanţei, Str. Constantin 
Brâncoveanu, Str. Constantin Morariu, Str. Constantin Sta- 
mati, Str. Costache Negri, Str. Constantin Negruzzi, Str. 
Craiovei, Str. Crișanei, Str. Cronicarul 1. Neculce, Str. Cu- 
ciurul Mare, Str. Cuza Vodă, Str. Daniil Verenca, Str. Dea- 
lului, Str. Delavrancea Barbu, Str. Deșteptării, Str. Dimitrie 
Cantemir, Str. Dimitrie Onciul, Str. Dimitrie Petrino, Str. 
Dionisie Bejan, Str. Dobrogei, Str. Dogarilor, Str. Doroban- 
ților, Str. Dragoș Vodă, Drumul Ceferiştilor, Drumul Ro- 
şei, Drumul Sentinelei, Str. Dumbrava Roșie, Str. Dunărei, 
Str. Elena Popovici-Logotheli, Str. Episcopul Gherontie 
Hacman, Str. Episcopul Dosoftei Herescu, Str. Eroilor, Str. 
Eudoxiu Hurmuzachi, Str. Evreiască, Str. Făgărașului, 
Str. Fântâna Turcească, Str. Florilor, Str. Frânghierilor, 
Str. Fundătura Şcoalei, Str. Fundătura Seminarului, Gârla 
Broaștelor, Gârla Morii, Str. Gârlei, Str. Garnisoanei, 
Str. George Coşbuc, Str. George Sion, Str. Dr. George 
Popovici, Str. George Tofan, Str. General Alexandru 
Averescu, Str. Henri Berthelot, Str. General Dragalina, 
Str. General Eremia Grigorescu, Str. General Mircescu, 
Str. General Prezan, Str. General Zadic, Str. Gheorghe 
Asachi, Str. Gheorghe Barițiu, Str. Gheorghe Şincai, 
Str. Goethe, Str. Grădina Arboroasa, Str. Grigore Alexan- 
drescu, Str. Grigore Ureche, Str. Griviței, Str. Hașdeu Bog- 
dan Petriceico, Str. Horecei, Str. Horia, Str. Hotarul Ceaho- 
rului, Str. Hotinului, Str. lancu Flondor, Str. Iancu Zota, 
Str. 24 Ianuarie, Str. Iaşilor, Str. lazului, Str. Ieremia Mo- 
vilă, Str. leremievici Dubău, Str. Înaltă, Str. lon C. Bră- 
tianu, Str. lon Creangă, Str. lon Grămadă, Str. lon Luca 
Caragiale, Str. Isăcescu, Str. Isidor Onciu, Str. Isidor Vorob- 
chievici, Str. Isopescu-Grecu, Str. Junimei, Str. Kochanow- 
ski, Str. Lascăr Luţea, Str. Lazaretului, Str. Libertății, 
Str. Locotenent Breban, Str. Locotenent Tăutu, Str. Lo- 
cotenent Turtureanu, Str. Luca Arbore, Str. Luminii, 
Str. Luncii, Str. Macedoniei, Str. Mamaia, Str. Maramure- 
şului, Str. Mărășești, Str. Ferdinand Foch, Str. Matei Ba- 
sarab, Str. Matei Milo, Str. Maximovici, Str. Mazililor, 
Str. Adam Mickiewicz, Str. Mihail Cogălniceanu, Str. Mihail 
Teliman, Str. Mihai Eminescu, Str. Mihai Viteazu, Str. Mi- 
halcei, Str. Milcovului, Str. Mikuli Carol, Str. Miron Costin, 
Str. Mitropolitul Silvestru, Str. Mitropolitul Vladimir, Str. 
Mlaștinei, Str. Moldovei, Str. Molniţei, Str. Morii, Str. Mo- 
ților, Str. Moviliţei, Str. Munteniei, Str. Murășului, Str. Nea- 
goe Basarab, Str. Nicolae Bălcescu, Str. Nicolaus Copernic, 
Str. Nicolae Filipescu, Str. Nicolae Gane, Str. Nicolae Iorga, 
Str. Nistrului, Str. 11 Noembrie, Str. Nouă, Str. Alexandru 
Odobescu, Str. Ogorului, Str. Oituz, Str. Olarilor, Str. Olte- 
piei, Str. Oltului, Str. Orfanilor, Str. Ostaşilor, Str. Pădu- 
rilor, Str. Panaita, Str. Pantei, Str. Pârcălabului, Str. Pâr- 
garilor, Str. Principatele Unite, Str. Principele Carol, Str. 
Principele Nicolae, Str. Principesa Elizabeta, Str. Patriei, 
Str. Petre Liciu, Str. Petru Maior, Str. Petru Rareș, Piaţa 

Arboroasa, Piaţa Dacia, Piaţa Eroului Necunoscut, Piaţa 
Decebal, Piaţa Fântânei, Piaţa Gării, Piaţa Ghica Vodă, 
Piaţa Sfânta Marie, Piaţa Sfântul Petru, Piaţa Unirii, Piaţa 
Vasile Alecsandri, Piaţa Victoriei. Str. Pictor Epaminon în 
Bucevschi, Str. Pictor Nicolae Grigorescu, Str. Pitei, Str, Pru- 
tului, Str. Podgoriei, Str. Raymond Poincare, Str. Popa 
Andrei, Poteca Bilei, Poteca Molizilor, Str. Primăverii, 
Str. Priporului, Str. Putnei, Str. Radu cel Mare, Str. Raho- 
vei, Str. Războieni, Str. Răzeșilor, Str. Regele Carol, Str. 
Regele Ferdinand, Str. Regina Maria, Str. Romană, Str. Ro. 
vine, Str. Salciilor, Str. Sarmisegetuza, Str. Sbiera, Str. Schi. 
tului, Str. Sextil Pușcariu, Str. Sf. Nicolae, Str. Sfânta Trei. 
me, Str. Simighinovici, Str. Simion Florea Marian, Str. Spă- 
taru Coman, Str. Spiru Haret, Str. Spitalelor, Str. Sportului, 
Str. Stufăriei, Str. Sucevei, Str. Sewczenko, Str. Friedrich 
Schiller, Str. Şerban Vodă, Str. Gheorghe Şincai, Str. Sol. 
tuzului, Str. Ștefan O. Iosif, Str. Ştefan cel Mare, Str. Şte. 
fan Tomşa, Str. Tăbăcarilor, Str. Tabora, Str. Take lones- 
cu, Str. Târgoveţilor, Str. Tg. Jiu, Str. Teodor Tarnavschi, 
Str. Tisei, Str. Titu Maiorescu, Str. Wilhelm Tomaschek, 
Str. Traian, Str. Transilvaniei, Str. Tudor Flondor, Str. Tu- 
dor Vladimirescu, Str. Turcească, Str. Turculeţ, Str. Turdei, 
Str. Ţarinei, Str. Țepeș Vodă, Str. Țeţinului, Str. Universi- 
tăţii, Str. Urban Jarnik, Str. Uzinei, Str. Vasile Bumbac, 
Str. Vasile Conta, Str. Vasile Găina, Str. Vasile Janovici, 
Str. Vasile Lucaci, Str. Vasile Lupu, Str. Vartolomeu Mă- 
zăreanu, Str. Veniamin Costache, Str. Viilor, Str. Alexan- 
dru Vlahuță, Str. Wickenhauser, Str. Tomas W. Wilson, 
Str. Alexandru S. Xenopol, Str. Zece Mai, Str. Zimbrului. 


GÂND SPRE INCEPUTURI 
(fragmente) 


Hai, loane, frate, pe Siret în sus, 

Pașii să ne ducă tot mai spre izvoare. 
Căutând prin vremuri ce au fost și nus, 
Ochii ne-or preface mersu “n cutezare. 


Râul meu de-acasă, licăr din șuviţe 
Ca pe-o frunză 'ntinse firave nervuri, 
Largă mărturie-a strămoșeștii viţe, 
Susur din mâhnirea plânselor păduri. 


Hai, loane 'n sus pe-un fir de apă dulce 
Spre așezări în salbă — vechiul Carapciu, 
Ropcea pomenită 'n cartea lui Neculce... 
Să 'ncercăm pe unde-i neamul încă viu. 


Râul meu de rouă să-l cunoști, loane, 
Şoapta lui din aspre lespezi cum străbate, 
Fie și greu drumul, cu speranţe vane, 

Cu popas zadarnic la fântâni uscate. 


Sireţel de inimă, prunc poet cuminte, 
Vers născut din șipote, murmur și tăceri, 
Cântec viu — sclipirea ta de mai “nainte, 
Stropii frați cu sevele brazilor de ieri. 


Hai, loane frate, pe Siret în sus, 

Ochii să ne poarte cât mai spre izvoare. 
Arde'n rug din datini soarele "n apus. 
Mersul nostru-i sfântă rugă-murmurare. 


Vasile LEVIŢCHI 


0 


——. 


BUCOVINA E A NOASTRĂ 


Bucovina, această parte aării de Sus era teme- 
lia vechiului stat al Moldovei, era vatra Moldove- 
nilor de unde a țâșnit civilizația și vitejia româ- 
nească. Aici, pe acest pământ al Moldovei septen- 
trionale, s'a făcut descălecarea statului moldove- 
nesc, prima organizaţie politică românească în 
răsăritul Carpaţilor. Aici își începe cronica șirul 
luptelor de apărare a Românilor contra vecinilor 
barbari și creștini. 

Aici începe capitolul afirmării moldovenilor 
în istoria universală prin victoria Mușatinului 
asupra cavalerilor lui Kazimir cel Mare al Polo- 
niei în codrii de nepătruns dela Crasna. De aici 
porniră să arate lumii întregi că știu a preţui 
cuvântul bun și vecinătatea bună cavalerii mol- 
doveni, pentru a se umple de glorie și admiraţie 
în îndepărtările baltice, sub zidurile Marienbur- 
gului, contra îngânfaţilor Teutoni. 

Țarina acestui pământ a desţelenit-o Ale- 
xandru cel Bun, clădind altar mitropolitan la 
Suceava și împărțind dreptate dela munte la 
Nistru şi la Marea cea Mare. 

De aici s'a ridicat Ștefan cel Mare, pentru 
a da Moldovei, acestei țărişoare mici, rolul de 
mare putere în concertul popoarelor din răsă- 
ritul european. Pământul acesta, devenit centru 
politic, economic, cultural, bisericesc, a fost 
zidul de apărare al Moldovei dinspre miazănoapte 
şi miazănoapte-răsărit. Aici a fost apărată exis- 
tența politică a Moldovei, când a fost amenin- 
țată ca nici o altă dată de lagelonul Albert al 
Poloniei, odată cu faima acestuia de cruciat neîn- 
vins și floarea nobilimii polone, în tainicele văi 
ale Cozminului. 

Și codrii Moldovei de miazănoapte s'au cutre- 
murat întruna, când puhoiul turc şi tătar lovea în 
țară. Căci aici, pe pământul bucovinenilor, şi-a 
înălțat zidurile în Cetatea Sucevei, cu reşedinţa 
domnului a toată ţara moldovenească. Aici, la 
Rădăuţi, Putna, Suceviţa, Țeţina, Voroneţ, 
Humor şi Dragomirna, voievozii și slujitorii lor 
drept credincioşi își clădiră altare și-și săpară 
necropole. Și crucile aurite ale acestor lăcașe 
sfinte, au înălțat în vremuri bune și în vremuri 
rele, rugile unui popor muncitor, credincios şi 
pașnic. Aici s'a ţinut deci totdeauna flacăra 
credinței străbune, apărată cu îndârjire prin 
noianul veacurilor de bătrânii noștri voievozi, 
dătărori de legi şi datini. 

Într'o noapte adâncă, neagră, grea ca și fiorul 
primejdiilor, necruțătoare, un freamăt de deznă- 
dejde se ridică din codrii ce străjuiesc de veacuri 
cripta dela Putna. Mănăstirea se lumină — spun 
călugării — de lumini ce se aprinseseră dela sine. 
Clopotul cel mare începu a bate, iar dangătul lui 
se înălța în noapte prelung și jalnic, așa cum 
bătrânul Bugă știa să sune numai în vremuri de 
mari nenorociri. 

Zgomot surd se auzi venind din cripta lui 
Ștefan. Se zbuciuma voievodul trezit după secole 
de odihnă de semnul primejdiei fără seamăn. Căci 
dușmanii se apropiau de mormântul său, iar rana 
dela Chilia, începea să sângereze din nou! Și 
sângerează ea până în ziua de azi... Drumul spre 
unire, însă, este tot mai aproape!.. 


Nicolae SPÂNU DELA DORNA 


NEMURITOARE, SFÂNTĂ CTITORIE 
Frumoasei sărbători 
“Limba noastră cea română” 


(fragment) 


Pentru-acest neam carpatic, ce mai cântă 
Şi azi balade despre-un moș Novac, 
Străbuna limbă-i ctitorie sfântă, 

Mai sfântă decât tot ce-avem din veac. 


Nemuritoare-s slovele române 
Pe plaiul unde Pumnul a trăit 
Şi unde Eminescu, către mâine, 
Ca un luceafăr dalb a răsărit. 


Nemuritoare-i Roșia Dumbravă, 
Glorificată “n vers de-Alecsandri; 
Nemuritor e duhul cel de slavă 

Ce iarăși prinde 'n noi a se trezi. 


Aicea, în cetatea dela munte, 

Pe Ștefan să-l cinstim ca pe-un martir... 
Voroava din strămoși ne este-o punte 
Spre timpul lui de aur și de mir. 


Nu e nimic mai scump decât cuvântul 
Rostit pentru al ţării vis frumos... 
Prin limbă înnoi-se-va pământul, 

Prin limbă învia-va iar Hristos. 


Mircea LUTIC 


OCTAV VOROBCHIEVICI 


S'a născut la 19 Aprilie 1896, la Bârlad, ca 
descendent al unei familii bucovinene, în cea de a 
VIl-a generaţie dela Sluski Mlaca de Orobco, venit 
din Lituania pe la 1740 și rămas pe meleagurile 
de rai din Bucovina de Nord, precum atestă marele 
nostru genealogist și heraldist Traian Larionescul, 
el însuși coborâtor din acest neam. 

Octav Vorobchievici și-a petrecut primii ani 
din viață în casa preotului Nestor, bunicul dela 
Cuciur Mare, unde peisajul copleşitor prin frumu- 
sețe și măreție al Bucovinei nu a putut fi întrecut 
niciodată de tot ce a văzut în pelegrinările lui prin 
întreaga Europă. 

Abia împlinise 18 ani — în 1914 — când a iz- 
bucnit primul război mondial. Fără preget, deși 
avea înclinații artistice și muzicale, a intrat în luptă 

pentru întregirea neamului, cu dorința de a urma 
cariera armelor. În 1916 purta prima tresă de ofi- 
ţer și puţin după aceea cădea rănit grav. În 1928 
absolvă Şcoala Superioară de Război din Bucure- 
şti, șef de promoţie și este trimis, în urma unui 
concurs, la Paris, unde termină cu brio cursurile 
Școlii Superioare de Război. Ulterior, ca maior ; 
funcționează în Marele Stat Major al Armatei ro- 
mâne. Dar pasiunea și talentul pentru scris îl cap- 
tează din ce în ce mai mult și astfel văd lumina ti- 
parului în perioada 1931—1943;: “2 ani de garnizoa- 
nă la Paris”, “Între Verdun și Luminișul Armisti- 
țiului”, *““Hotar de ţară”, “La noi în Bucovina”, 
“Polonia — vecina necunoscută dela miazănoapte”, 
“Banatul”, ““Omul primei linii” şi altele, în paralel 
cu fructuasele colaborări la reviste militare și de 
literatură. 

În 1937 este trimis observator militar al răz- 
boiului generalilor din Spania, apoi atașat mi- 
litar al României în Portugalia şi, după un an, 
în Spania. Din 1938 și până la sfârșitul lui 1940 
este atașat militar în Germania. Impresiile și 
întâmplările prin care a trecut în această pe- 
rioadă sunt păstrate în 3 volume — aflate în 
manuscris — intitulate ““Hotare și măști” (Vol. 1 
— “Războiul generalilor spanioli. Misiune spe- 
cială la faţa locului”; Vol. II — ““Cu Lucian Blaga 


în Portugalia”; Vol. III — “Urmărirea în Româ- 
nia a amiralului Canaris — şeful serviciului se- 
cret hitlerist şi predarea lui autorităţilor din 
București”). 


În Iunie 1940 devine cel mai tânăr colonel din 
armată și membru corespondent al Academiei de 
Științe, Secţia militară. 

La declanșarea celui de al doilea război mon- 
dial se află la datorie în fruntea unui regiment 
şi apoi a unei brigăzi de infanterie. Trece Pru- 
tul și luptă până la încheierea păcii, în 1945, 
după care este trecut în rezervă. În Martic 1945 
este arestat și anchetat în stare de arest, iar în 
1953 este condamnat de comuniști la 20 ani 
temniță grea, sub acuzația nedreaptă de “cri- 
minal de război”, pentru că luptase pe fron- 
tul de răsărit. Este amnistiat în Noiembrie 1955, 
dar în Februarie 1956 i se redeschide proce- 
sul, sub acuzaţia de “'dușman al clasei munci- 
toare”. Tribunalul Militar îl scoate de sub acu- 
zaţie, îl achită și îl repune în toate drepturile. 

Ce poate fi mai semnificativ pentru OMUL 
şi MILITARUL Octav Vorobchievici decât fi- 
delitatea dusă până la sacrificiu a subalterni- 
lor săi Petre Berneagă și Niculae Alexandrescu? 
Primul s'a prezentat la Tribunalul Suprem și și-a 
pus chezaş viața şi libertatea pentru nevino- 
văţia fostului comandant. A refuzat să plece 
din birourile procuraturii până ce nu a primit 
toate asigurările că procesul va fi drept. Cel de 
al doilea s'a lăsat torturat în închisoare în tim- 
pul anchetei și a refuzat să depună mărturie 


minciunoasă. 

În 1968 Ministerul Forţelor Armate îi conferea 
colonelului în rezervă Octav Vorobchevici “Virtu. 
tea Ostăşească cl. I”... 

Retras la Roşiorii de Vede-—Teleorman, e] 
şi-a consacrat ultimii ani ai vieţii, până la 7 Aprilie 
1987, în exclusivitate scrisului şi, evident, lectu. 
rilor. Cele aproape 6.000 de pagini de manuscris 
finisat și alte câteva mii de file de caiet, note, 
observaţii, însumând 16 volume ce cuprind mai 
multe genuri literare (istorie—diplomație —memo. 
rialistică — 3 volume; 2 romane, maxime şi cuge. 


tări militare — 2 volume; poeme — 4 volume; 
proverbe — 1 volum; literatură pentru copii — 
2 volume şi altele), așteaptă să vadă lumina 
tiparului. 


Era o ființă cuceritoare pentru toţi cei care 
l-au cunoscut: cultură vastă, modestie excesivă, 
spirit analitic, talent povestitor, conversație scli- 
pitoare, distincţie, generozitate, demnitate, blân- 
deţe, toate acestea însoţite de o frumuseţe fizică 
ieșită din comun. 

Acesta a fost Octav Vorobchievici, bunicul 


meu. 
Ing. Manuela NICOLAE-POSESCU 


AVIONUL COPILĂRIEI 


În fiece zi peste-al meu sat 

Trecea Cernăuţiul — avion fermecat 
Aluneca ușor și se lăsa privit 

De soare strălucit, strălucit. 


Zgomotul lui, contururi înscrise 

Pe linii de aier al hărții nescrise 

Apărea spre Ceahlău și dispărea prin Zenit 
De soare strălucit, strălucit. 


Și astăzi păstrez din trecut 
Avionul de Cernăuţi cu raze tivit 
Ce-aluneca ușor şi se lăsa privit 
De soare strălucit, strălucit. 


Gellu CARAZA 


STATISTICĂ EDIFICATOARE 


După întregirea neamului românesc dela 1918, 
recensământul populaţiei din toate provinciile 
țării, comentat în ““O nouă credință: Conservarea 
națională”, redactată de Ion Istrate, constituie 
un document edificator pentru unitatea teritorială 
a poporului român. 

„Recensământul populaţiei dela orașe pe națio- 
nalități atestă următoarea componență: Români 
— 36,9%; Evrei — 38,3%; Unguri — 11,7%; Ger: 
mani — 5,2%; Slavi — 5,4%; alte naţionalităţi 
— 2,5%. 

De notat că populaţia orașelor reprezintă 
numai 16,8% din populaţia ţării. 


E 

Componenţa pe naţionalităţi a orașelor 

TRANSILVANIA — Români 21,7%, Evrei 
24,71%, Unguri 39,4%, Germani 12,6%, Slavi — 
şi alte naţionalităţi 1,6%. 

BASARABIA — Români 21,8%, Evrei 47,6%, 
Germani 1,5%, Slavi 16,7%, alte naţionalităţi 
12,4%. 

BUCOVINA — Români 10,8%, Evrei 40,0%, 
Germani 19,5%, Slavi 20,0%, alte naţionalităţi 
9,7%. 

VECHIUL REGAT — Români 50,0%, Evrei 
45,4%, Unguri — , Germani — , Slavi — , alte 
naţionalităţi 4,6%. 

Componenţa pe naţionalităţi la sate pe țară: 
Români 80,0%; Evrei 2,8%; Unguri 7,0%; Germani 
3,9%; Slavi 3,9%; alte naționalități 2,4%. 


Componenţa pe naționalități a satelor pe 
provincii: 

TRANSILVANIA — Români 62,6%, Evrei 
2,0%, Unguri 22,1%, Germani 9,9%, alte na- 
ţionalități 3,4%. 

BASARABIA — Români 70,0%, Evrei 6,5%, 
Germani 3,1%, Slavi 13,6%, alte naţionalităţi 
6,8%. 

BUCOVINA — Români 52,0%, Evrei 6,3%, 
Germani 6,4%, Slavi 29,9% alte naţionalităţi 
5,4%. 

VECHIUL REGAT — Români 95,6%, Evrei 
2,3%, Unguri — , Germani — , Slavi — , alte na- 
ționalităţi 2,1%. 


Aşadar: 


Oraşele au fost întotdeauna locuri de con- 
centrare a străinilor de profesie comercianți 
(evrei), de meserii mai deosebite (germani, unguri) 
cum și a specialiștilor cu calificări mai puțin acce- 
sibile populaţiei române sau netradiționale (me- 
dici, farmacişti, chimişti, cofetari etc). 

Sub termenul de slavi se înţelege ucraineni, 
ruteni, polonezi, bulgari, sârbi. i 

Aceasta, probabil, datorită unei atitudini 
corecte şi imparțiale desfășurată în acțiunea 
de recenzare. 


PROCENTUL MARE AL POPULAȚIEI RO- 
MÂNE DIN TOATE PROVINCIILE, CONSTI- 
TUIE O DOVADĂ INCONTESTABILĂ A UNI- 
TĂȚII TERITORIALE A ROMÂNIEI ȘI NU 
JUSTIFICĂ NICI UN FEL DE ÎNSTRĂINARE 
A ORICĂREI PORȚIUNI DIN PĂMÂNTUL 
NOSTRU STRĂMOȘESC. 


Dr. Vadim NESTEROV 

D Ea Sa li Ni Us L 


Destinu-mi bate la fereastră... 
E prea devreme, prea târziu, 
Să mă ridic în legea noastră, 
Să lepăd straiul meu pustiu? 


Porunca dacică mă cheamă 
La muntele cu-altare sure, 

Să lepăd jale, vis și teamă, 
Să intr 'n Neamul de azure. 


Mi-e sabia idee dacă, 

Călită 'n vis și apă sfântă 
De vița noastră cea săracă 
Dar nici umilă, nici înfrântă. 


Zamolxe, scutul de credinţă, 
Lipit de trupu-mi ca o haină, 
E leac de rană, suferință 

Și sfat, la vremea cea de taină. 


M' afund în vechile izvoare, 
Îmi uit durerea și aleanul, 
S'adun a dacilor popoare | 
Şi să-mi ridic în glorii Neamul. 


SUFLETUL 


Cobor în suflet ca 'n fântână 
Să-i simt suflarea răcoroasă, 
Cu iz de peșteră păgână, 
În care zeii stau la masă. 


Prin vechi potire, idealuri 
Cu luciul neted și cuminte, 
Au fost odată crunte valuri, 
Văpăi în inima fierbinte. 


O stalactită-lumânare 
Veghează visele defuncte 

De când, plecat în larga zare, 
Visam să trec a morții punte. 


Un șarpe mic de apă vie 
Rămas din râul cel sălbatic, 
Mai curge înc-a veșnicie, 
E-un dac viteaz și singuratic. 


O acvilă uşor rănită, 

Ideea veșnicilor zboruri, 
Romană viţă, oţelită 

La foc de patimă și doruri. 


În cântecul prelung de fiară, 
Un lup mi-arată căi întinse 
Către visata, mândra Țară, 
Cu Neam și vise neînvinse. 


Pavel CORUȚ 


“BUCOVINA” 
ÎN INTERPRETARE ECOLOGICĂ 


Dela bun început trebuie să reținem că topo- 
nimul de bucovină este mai vechi decât provin- 
cia omonimă, că inițial el desemna o pădure mare 
de foioase și că ulterior, prin secolul XVII, aria 
semantică s'a restrâns la sensul de pădure de fag, 
folosit, în principal, de poloni. 

Se știe că în limbile slave prin buk se 
înţelege specia botanică fag, de unde și derivatul 
bucovină. Dar se mai știe că și în limbile germanice 
există cuvântul Buche, în anglo-saxone — 


beekh,  iarîncele nordeuropene — bok şi 
b og care sugerează substantivul fag, for- 
mă specifică latinescului fa gus și elinului 


phagos. 

Din păcate, nu știm ce cuvânt aveau pentru 
“fag” tracii, popor așezat între cele două mari 
grupe lingvistice, de nord şi de sud. Dar nu este 
exclus ca și la aceștia să fi existat forma bu k 
pentru ramura dela nord de Dunăre, și ““fagus” 
— pentru ramura sudică. 

În ce priveşte slavii, problema este și mai 
complexă. Se știe însă că fagul a cucerit terito- 
riile nord-estice abia în ultimul mileniu. Așadar, 
neavând contingență, neavând suprapunere de 
areal, paleoslavii nu puteau avea un cuvânt pentru 
fag, întrucât acest arbore, neexistând în ţara lor de 
origine, le era complet necunoscut. 

Dacă totuși aceștia au avut la un moment 
dat în limbă cuvântul buk egal fag este pentru 
că l-au preluat dela neamurile germanice cu care 
au venit în contact în expansiunea lor spre vest 
şi sud (în secolele V și VI ale erei noastre). Pur- 
tându-l apoi cu ei în lunga lor expansiune în 
Europa sud-estică, botezând localităţi, creând 
toponimie proprie, au dat impresia că acest cu- 
vânt le aparține, dând naștere la numeroase 
bucovine,  bucovuri, bucovăţuri,  bucovinioare 
etc. Trebuie să precizăm dar că frecvența mai 
mare a bucovinelor în nordul Moldovei, inclu- 
siv în Bucovina, se explică nu numai prin in- 
fluenţa mai directă a slavilor, ci și prin îndelunga 
şi persistenta influență germanică (Buchenwalden, 
Buche etc.) din această parte a țării. Mai mult, 
de-a lungul secolelor numeroase neamuri germanice 
au conviețuit cu celții și cu geto-dacii de nord (cu 
costobocii, cu carpii etc). 

În concluzie, “bucovină” nu este și nu poate 
fi luat drept cuvânt slav, ci germanic. Ca urmare, 
nici toponimiile cu rădăcina “buc” din limba 
română nu sunt toate de origine slavă. Și dacă 
nu toate bucovinele ni se trag dela slavi, apare 
o problemă interesantă și tulburătoare, care 
se cere rezolvată de specialiști: care bucovine 
sunt ale noastre dintru începuturi și care se dato- 
rează slavilor? 

De altfel, lipsa de contact a slavilor cu arealul 
biogeografic al fagului se explică și din punct 

de vedere ecologic și etologic. Se știe că la origine 
slavii sunt un popor de stepă, de câmpie vastă 
şi plată, pe când fagul este specie de munte și 
de deal, de climat atlantic, mai constant și mai 
umed. El evită de aceea stepa aridă, cu climat 
excesiv continental cum este cel al câmpiei ru- 
so-ucrainene, neîndrăznind să se îndepărteze 
prea mult de cetatea ocrotitoare a munților. 
Limita estică a fagului, de pe Nistru și cursul 
superior al Vistulei, demostrează tocmai acest 
lucru. 

Prin urmare, teza noastră că Bucovina este un 
spațiu geografic românesc, coerent și unitar, 
găseşte în ecologie un aliat fidel. Ea demonstrează 
apartenenţa la o geografie cu totul originală de 
mare frumuseţe și spiritualitate, în care echilibrul 
dintre natură și om, neschimbat de secole, este 
cheia dăinuirii noastre ca popor, dela începuturi 
și până în prezent. 

BUCOVINA APARȚINE ROMÂNILOR PRIN 
NUME, ISTORIE, CULTURĂ, ETNICITATE ȘI 
ECOLOGIE ȘI NU SE POATE ADMITE SEPA- 
RAREA EI ÎN DOUĂ ȚĂRI DISTINCTE. 

EXISTĂ O SINGURĂ BUCOVINĂ, DUPĂ 
CUM EXISTĂ UN SINGUR POPOR ROMÂN. 


Dr. Ing. Constantin BÂNDIU 


[i O"*R= GA 


“Chipuri de sfinţi se înalță 
sus în aurul fondurilor.” 
N. Iorga 


Văzând că bradu-i mort — 

— (dement cuțitul 

ce-i sparse rubiniul pe tot trupul), — 
pigmei de ieri, urcușul chinuind, 
cearcă în colţi, ca lupul, și muşcă 
din Marele lui Eu. 

În cenușiul lor, prea strâmt 

vor să-i scurteze infinitul 

și să-i agaţe Geniul în ram, 
delimitându.-i fluvii cu țăruşi. 


Titanul le-a tot spus 

de moșteniri și vreri, 

de locul unde și-a făcut culcuş, 

că ei, 

printre bătrânii noștri sunt intruși... 


Ei — ponegrit cu gura lor 

îl vor 

pe ctitorul lăcașului Istoriei de Neam, 
când El, 

se 'nalță tot mai sus 

și prefăcut în cer 

ne plouă adevăr 

peste țăruși! 


Alexandru CHIRIAC 


se DEE 


BRAD BĂTRÂN 


Au fost tăind un brad bătrân 
Fiindcă făcea prea multă umbră, 
Şi-atuncea din pădurea sumbră 
Se auzi un glas păgân: 


“O voi, ce 'n soare cald trăiţi 
Şi aţi răpus strămoșul nostru, 
Să nu vă strice rostul vostru, 
De ce sânteţi așa grăbiţi? 


În anii mulți cât el a fost, 
De-a lungul ceasurilor grele, 
Supt paza crăcilor rebele, 
Mulţi și-au aflat un adăpost. 


Moşneagul stând pe culme drept 
A fost la drum o călăuză 

Și 'n vremea aspră și hursuză 

E| cu furtunile-a dat piept. 


Folos aduse cât fu viu, 

Ci mort acuma când se duce, 
Ce alta poate-a vă aduce, 
Decât doar încă un sicriu?!” 


Nicolae IORGA 


CULTURA ROMÂNEASCĂ ÎN BASARABIA 


Un noroc al lui Dumnezeu, o pedeapsă ce- 
rească împotriva hrăpitorilor, a dat înapoi, după 
sfânta dreptate, neamului românesc Moldova 
răsăriteană, pământul vechilor cetăţi de graniță 
ale țării lui Ştefan-cel-Mare. pia, 

Al nostru e pământul în care cea dintâi braz- 
dă a fost deschisă de înaintașii noştri, dar ce 
trebuie să căpătăm, sunt sufletele bune și cre- 
dincioase ale oamenilor de acolo, ale celor cari 
sunt sânge din sângele nostru, și ale celor cari 
au venit alături de dânșii, şi înţeleg să rămâie 
ca oameni de treabă, muncitori și cu datoritul 
respect faţă de lege. ; 

Statul are îndatorirea să li puie înainte o 
bogată vistierie de cărţi pe înțeles din care să se 
înțeleagă ce a fost odată pe acolo, ce a râmas 
până astăzi și prin care să se înlăture acea atmos- 
feră de falsificări și minciuni menită să înșele 
lumea până acum, ceia ce s'a și întâmplat. Vorba 
vie să se uniască apoi, cu litera scrisă. 

Dar, oricât de bine ar lucra Cărmuirea, chiar de 
ar fi mai bună decât cele de până acum, tot 
n'ajunge. 

Pe Stat nu-l crede ori cine. 

Li-se pare unora că Statul e așa un fel de domn 
dela Bucureşti cu cine știe ce gânduri ascunse, 
când pare că vrea binele oamenilor. 

Altă încredere poate să aibă cineva în omul de 
acolo, dela faţa locului, care nu poate fi bănuit. 

Deci în ajutorul Statului orice bunăvoință, 
orice înţelegere, orice cultură românească trebuie 
să alerge. 3 

Numai prin această mijlocire pot să răsbată 
silinţele care vin de sus. 

Învățţătorimea basarabeană s'a arătat de o 
vrednicie uimitoare în anii grei ai unirii. 

Nepregătită, adică pregătită în altă direcţie, 
ea s'a trezit la cel dintâi cuvânt frăţesc pentru 
cauza naţională. Cuvântul ei a căzut greu în cum- 
pănă când a fost vorba de soarta viitoare a mân- 
drei lor țări. De atunci ceas de ceas ea lucrează 
pentru ca Moldovenii de nume să se simtă ce au 
fost totdeauna de fapt: Români. În școala lor, 
ei fac tot ce se poate. a 

Şi dincolo de marginile clădirii școlare e 
de nevoie însă urmarea luptei. Nu e nevoie numai 
decât să vie un ordin pecetluit dela centru. 

Fiecare să pășiască înainte pe seama lui! 
Şi va veni ceasul când străduinţele lor se vor 
întâlni. 

Şi acel ceas va fi binecuvântat pentru neam. 


N. IORGA 
(Revista “Izvor de viață” 
Mai-lunie 1932) 


PE ALTARUL NUMIT 
MIHAI EMINESCU 


Străinii ne lovesc, ţi-o spun să știi, 

De mult nu mai avem nici neam, nici ţară 
Ni-s vetrele ca satele, pustii, 

Şi fluerul în codru plânge iară. 


Ne-ar arde dacă ar putea devii 
Numai credinţa 'n tine să ne piară, 
Tor ei ne-au dus în funduri de Rusii 
Blestemul roșu, comunista fiară. 


Alături de ai tăi părinţi și fii 

Care de tine se cuminecară, 

Ție-ţi închin, apusul meu de sară: 
Dac' om cădea, cenușă-ţi vom servi 
Din ea, ca din eterna primăvară, 
Mereu, călcând pe moarte, să re 'nvii! 


ÎN LOC DE EPITAF 


De te opreşti la crucea mea de lemn 
Să știi că cel ce doarme-aici, ţi-e frate, 
Prin viaţă a trecut senin și demn. 


Milă n'a vrut și n'a cerut dreptate 
Mișeilor, nici că le-a fost supus, 
Trăit-a 'n mare, grea singurătate 


Şi a căzut, dar tot cu fruntea sus. 


Ovidiu VUIA 


ere, 


Li 


CATEGORIA PROȘTILOR 
ŞI A CELOR 
CE O FAC PE PROSTUL 


(anecdotă) 


4 Iulie 1990. Aniversarea independenței S.U.A. 
Marea sărbătoare a Poporului și Națiunii ameri- 
cane, dar și a multor alte popoare care își doresc 
şi își merită independenţa. 

Mă întâlnesc, nu din întâmplare, cu dl pro- 
fesor Silviu Brucan. Domnia sa venea dela Mos- 
cova unde consumase 10 zile de discuţii, despre 
care speram să fi fost și exploratorii sub aspect 
politic. 

După o introducere reciproc politicoasă îl 
întreb dacă a reușit să seziseze vreo deosebire 
de atitudine dintre Gorbaciov și Elțin în problema 
teritoriilor române ocupate de URSS — Basarabia, 
Bucovina de Nord și Herţa. 

Îmi răspunde pe loc și cu intonaţia unei 
lecţii, demult învăţate, cam așa: 

— Trebuie să fie cineva un prost ca să ridice 
această problemă! Căci numai un prost nu-și 
poate da seama că aceasta este legată de Ardeal. 
Ungurii ar profita imediat, ridicând, faţă de 
România, aceeași revendicare. 

Predilecţia dlui prof. Silviu Brucan pentru 
cuvântul “prost” nu mă surprinde. Mai ales că 
pe reverul hainei mele putuse să vadă și tricolorul 
românilor de peste Nistru. 


Drept care urmează un scurt dialog: 

_ Domnule profesor, oricât de marxist ați 
fi dumneavoastră — nu cred că nu-mi puteţi 
răspunde net (cu da sau nu) la două întrebări 
românești. P ri m a: Sunt ungurii majoritari în 
Ardeal? 

— (după o pauză şovăielnică) — Nu. 

_A dou a: Sunt românii majoritari în 
Basarabia? 

— (părând a gândi) — Da. 

_ Atunci trebuie să fie cineva un prost 


ca să facă vreo legătură între cele două 


situaţii... 


Ne-am despărțit în termeni pașnici. 

Plecând, căci mă grăbeam să nu pierd o 
întâlnire la “Pro Basarabia şi Bucovina”, gân- 
deam despre dl S. Brucan că este, în continuare, 
un profesor emerit care ştie pe de rost lecţia. 

Şi încă ceva pe deasupra: a fi prost nu este 
chiar o vinovăţie. Dar despre cei ce o fac pe 
prostul se mai poate spune la fel? Ce este oare 
prostia premeditată? 

Sper că într'o întâlnire viitoare cu dl profesor 
$. Brucan (tot așa de reciproc politicoasă ca 
precedenta) să elucidăm împreună și acest mister. 
Așa, ca între doi... “proști”, deși nu de aceeași 


categorie. 
Ion PUIU 

TOR 


NOTA: “PRO BASARABIA ŞI Buco. 
VINA” N'A FOST NICIODATĂ DE ACE 
CU ZARVA DIN JURUL ARDEALULUI. CA 
ŞI CUM, INTR'ADEVĂR, AR EXISTA o 
PROBLEMĂ. 

ARDEALUL CARE A FOST, ESTE și 
VA FI ÎN VECI ROMANESC, SE AFLA LA 
SANUL PATRIEI-MAME ȘI SA-L LASAV.. 
IN PACE! 

BASARABIA ȘI BUCOVINA 
SUNT ACELEA CARE TREBUIESC SCOASE 
DIN GHEARELE UNIUNII SOVIETICE. 


N. LUPAN 


“UNGURII ASIGURĂ CĂ ROMÂNII SUNT 
VENETICI ÎN DACIA LUI TRAIAN, TRECUȚI 
ACOLO DE PESTE DUNĂRE. GRECII PRE. 
TIND, DIN CONTRA, CĂ ROMÂNII SUNT 
STRĂINI ÎN DACIA LUI AURELIAN, VENIȚI 
ACOLO DIN REGIUNEA CARPAȚILOR. UN- 
GURII NE ÎMPING SPRE SUD, GRECII NE 
TRIMIT SPRE NORD. LĂSÂNDU-I SĂ DISCUTE 
CONTROVERSA GENETICĂ, ROMÂNUL STĂ 
BINE ÎNFIPT ÎN AMBELE DACII”. 


Bogdan P. HAȘDEU 


BUCOVINEI ȘI BASARABIEI 
(fragment) 


Bucovină surioară 
Cântec dulce de vioară 
Care zboară peste văi 
De la Stupca la ai mei 
Din Suceava 'n llișești 
De la Putna la Igești. 


Bucovină, Bucovină 
Verde și mândră grădină 
Cu păduri câmpii și flori 
Cu cântece de viori 

Cu pomi mândri roditori 
Cu harnici și viteji feciori. 


Zorile tale grădină 

Vatră scumpă Bucovină 
Mă trezesc din somn d 
Cât aș fi eu de departe 

Și la greu și la durere 
Cântul tău îmi dă putere. 


e moarte 


Doruleţ pribeag ce ești 
Fă un popas la Igești 
Zboară peste sârma deasă 
Pân la frații mei de-acasă 
Spune-le răzeșilor 

Că le port în suflet dor. 


»» 


Du-te dor din Voroneţ 
Zboară la Storojineţ 

Spui la tineri și bătrâni 
Să nu uite că-s români 
Că nici eu nu i-am uitat 
Pe ori unde am umblat. 


Du-te dorule și spune 
Despre mine vorbe bune 
Vorbe bune de departe 
De la soră dela frate 

De la tată dela mumă 

De la patria-mi străbună. 


Du-te dor de la Bacău 
Poposește 'n Chișinău 

La basarabeni le spune 

Că sperăm la vremuri bune 
Spre unire libertate 

Fără zid și pașapoarte... 


11 Noiembrie 1983 
Victor FRUNZĂ 


IEN SAN: TAN: E 
I 


Pe vremea copilăriei, moșia satului Cubolta, 
așezat pe râul cu același nume, se întindea pe o 
lungime de aproape 15 kilometri și o lăţime de 
circa 8 kilometri, învecinându-se cu moșia satelor 
precum Frumușica, Moara de Piatră, Putinești, 
până aproape de orașul Bălți, deși încă de pe 
vremea regimului țarist moșia satului natal înce- 
puse să scadă în suprafață prin implantarea noilor 
așezări cu locuitori aduși din Ucraina și de pe alte 
meleaguri ale vastului imperiu moscovit. Așa au 
apărut satele Stepanovka și Nikolaevka la răsănit 
și miazănoapte, cu populație ruteană. - - 

Deși transplantată de pe alte meleaguri, această 
populaţie îi trata pe băștinași cu dispreț, folosind 
fel de fel de epitete printre care acela de “moldo- 
van baran” era cel mai frecvent, cu alte cuvinte 
“moldovan berbec”. 

Hotarul moșiei satului Cubolta cu cel al satului 
Nikolaevka, era format din salba a două lacuri 
de pe valea Fundoaia, lacuri ce aparțineau familiei 
de boieri Leonard din satul natal. 

Într'o zi de vară, fiind cu copiii din sat pe 
malul unuia din cele două lacuri, l-am auzit pe un 
pui de rutean care a strigat de dincolo de apă: 

“Moldovan baran!” a piu 

Răspunsul a venit prompt din partea unui copil 
moldovean: 

““Rus, rus, paparus, 

Cine dracu te-a adus?! 
"De la apa rece, 

Acolo dracu să te 'nece!” 

Răspuns cam tăios, dar pe bună dreptate!.. 

II 


Cu familia publicistului basarabean  lorgu 
Tudor, mă cunoșteam de vreo trei ani. Fuse- 
sem în vizită de câteva ori pentru probleme 
literare și politice, chiar, în legătură cu Ba- 
sarabia. : 

Într'o zi, mergând pe Calea Dorobanţilor și 
ajungând în dreptul străzii Nicolae Beldiceanu, 
pe care locuia compatriotul meu, fost membru al 
Sfatului Ţării din Chișinău în anul de graţie 
1918, am urcat la etajul 1, pentru o scurtă între- 
vedere. Discuţiile cu lorgu Tudor erau plăcute 
chiar și atunci când aveau un caracter contra- 
dictoriu. a | 

Ajungând sus, am găsit-o acasă numai pe 
doamna Nadejda Tudor, soţia scriitorului, care 
mi-a spus că soţul este plecat la Slatina. 

Vrând să plec, doamna Tudor îmi zise: 

— Domnule Vicol, demult voiam să vă întreb 
ceva dar n'am îndrăznit s'0 fac în prezenţa soţului 
meu. Nu vă supăraţi! 

— Nu, doamnă! Despre ce este vorba? 

— Vreau să ştiu a cui este Basarabia?!? Soţul 
meu spune că este a românilor. Dumneavoastră, 
ce ziceţi? 

— Ce să vă spun? Basarabia este a celor ce o 
stăpânesc acum. 

Doamna Tudor a înţeles ironia și a zis: 

— A, nu așa! Eu aș vrea să știu de la dumnea- 
voastră dacă într'adevăr soțul meu are dreptate. 
Vedeţi, părinții mei erau din Poltava, iar eu am 
trăit la Chișinău cu ideea că Basarabia este pă- 
mânt rusesc. 

— Doamnă Tudor, aţi trăit în Chișinău pâ- 
nă la plecarea în România urmându-vă soțul. 
Aș vrea să știu dacă aţi fost vreodată la ţară, 
în jurul orașului. Sunt atâtea sate moldovene- 
ști! Vizitându-le, vă puteaţi face o idee de ca- 
racterul etnic românesc al acestei provincii. Ora- 
șele au fost în parte rusificate în cei 106 ani 
de stăpânire rusească, dar satele și mahalalele 
orașelor nu. De aceea, repet, ați fost la țară 
vreodată? 

— Nu! n'am fost. N'am fost curioasă și n'am 
simțit nevoia să mă documentez. 

— N'aţi făcut bine. Dar, ca un argument în 
plus la această problemă, pe care o discutăm, 
vă rog să-mi spuneți dacă domnul Tudor are 
harta României, așa cum arăta după primul război 
mondial. Eu cred că o are. Să vă uitaţi la harta 
care reprezintă cele zece provincii surori și mai 
ales la Basarabia. Toate se uită spre Transilvania, 
provincie din centrul țării. Basarabia, să vă uitaţi 
bine, își îmbrățișează surorile întorcând spatele 
răsăritului. 

În ziua aceea, discuția mea cu doamna Nadejda 
Tudor, s'a oprit aici. 


G. N. VIFOREANU-VICOL 


GURMANZII 


Ei vin lăcustă, ca barbarii, 
De-o veșnicie vin și vin, 

Şi nu mai au nimic plugarii 
Lângă muncitul lor destin. 


Au pâine, da, dar n'au la pâine, 
Tot ce-au avut pe masă-au pus, 
Sperând la ziua cea de mâine, 
Făgăduită de-un intrus. 


Intrusul nu e și ne doare 
Nepedepsită fapta lui, 

Ci au rămas gurmanzii, care 
Nu știu a fi nicicând sătui. 


Ce-i de făcut? Şi cine poate 
Să crească zid în calea lor, 
Să fie zidul de cetate, 

Ca 'n timpurile turcilor?! 


Ce-i de făcut? Cine e 'n stare, 
Ca 'n anii Marelui Război, 
Să-i întâlnească la hotare, 
Să-i mâie turmă înapoi?! 


Gurmanzii vin — tot rânduri, rânduri, 
Învingători, triumfători, 

Din patru zări, din patru vânturi, 

Din patru negre sărbători. 


Sărmane zile cu de toate, 
Sărmană palmă de pământ, 
Sărmană ospitalitate — 

De eri, de astăzi, de oricând! 


Dumitru MATCOVSCHI 


ION PELIVAN 


A avut un rol de mare însemnătate istorică, 
ca părinte al ideii naţionale româneşti în Basara- 
bia, ca deputat în “Sfatul Țării”, ministru de 
externe în guvernul Republicii Moldovenești, cât 
şi în acțiunea diplomatică dusă în anii 1919, 
1920 și 1922 la Paris, Londra și Geneva pentru 
obținerea recunoașterii Unirii din partea forurilor 
internaţionale. 

Este unul dintre acei mari români basarabeni, 
ce a pus o piatră grea la temelia unirii tuturor 
fraţilor în graniţele lor firești, ce s'a identificat 
cu împlinirea năzuinţelor neamului contopindu-și 
destinul și viața cu aceste năzuinţe. 

Născut la 1 Aprilie 1876 în satul Rezeni, 
Jud. Lăpuşna, după primele 4 clase în satul natal, 
școala spirituală din Chișinău, facultatea de drept 
la Universitatea Juriei-Dorpat în Estonia, lon 
Pelivan organizează la 1899 Asociaţia studenţilor 
basarabeni denumită “Pământenia basarabeană”, 
care avea ca obiect introducerea limbii materne 

în şcoală, biserică, administraţie şi justiţie, cât și 
autonomie administrativă pentru Basarabia. 

ivități, în 1902 este 
deportat la Arhanghelsk. 

La 25 Mai 1906 la Chișinău apare gazeta 
“Basarabia”, organ al Partidului Naţional Demo- 
crat Moldovenesc, având ca director pe Gavriliţă 
Manolache, iar ca redactor principal pe Ion Pelivan. 

Fiind mobilizat pe frontul românesc la Brăila, 
Galaţi, Cahul și Bolgrad, în 1916 pune bazele pri- 
melor comitete ale Partidului Naţional Moldove- 
nesc din Basarabia editând și broșura “Adunarea 
Întemeietoare”, în ale cărei pagini cerea autonomia 
Basarabiei. 

În Octombrie 1917, este ales, în lipsă, la congre- 
sul militarilor moldoveni, deputat al Sfatului Țării. 

În cadrul activităţii Sfatului Țării, el organi- 
zează blocul moldovenesc, care a jucat un rol 
hotărâtor în actul unirii. 

La 2 Decembrie 1917, lon Pelivan devine 
Director de externe în cadrul consiliului de direc- 
tori ai Sfatului Ţării. 

La 1 Ianuarie 1918, grupările bolșevice, denun- 
ţând existența Sfatului Ţării, îl condamnă pe lon 
Pelivan la moarte, alături de M. Codreanu și 
M. Secară. 

În toată această perioadă de instabilitate și in- 
certitudine crescândă, lon Pelivan este împuterni- 
cit de Sfatul Ţării să ia contact cu guvernul din 
România. 

După Unirea Basarabiei cu România din 
27 Martie 1918, devine în repetate rânduri senator 
și deputat, ministru de justiţie in guvernul lui 
A. Vaida Voevod, membru permanent la Confe- 
rinţa de Pace dela Paris. 

Anul 1940 îl găsește la Chişinău unde se re- 
trăsese. Se refugiază în ţară. Revine la Chișinău 
în 1941, dar în Mai 1944 părăsește pentru tot- 
deauna îndrăgita Basarabie. 

Stabilit în Bucureşti, în noaptea de 4/5 Mai 
1951 a fost ridicat şi trimis la închisoarea din 
Sighetul Marmaţiei. 

La 24 Ianuarie 1954, lon Pelivan, care a luptat 
o viață pentru realizarea unirii Basarabiei cu 
România, se stinge din viaţă. 


loan și Ileana PIȚURESCU-—PELIVAN 


Sita N Ei 


Să vină-acei ce-ar trebui să vină. 
Aceia care încă nu-s născuți. 

Să vină toţi: din sud, din Cernăuţi, 
Căci țara fără ei n'are Hodină!.. 


O parcă-am fi de Dumnezeu bătuți, 
(Deși românii plâng şi i se 'nchină). 
lar vetrele ni-s toate în ruină, 

Că-ţi vine 'n altă ţară să te muţi!.. 


di 


Mai bine nu m'aș fi născut de loc, 
Decât să văd prăpăd și suferinţă. 
Mai bine-ardeam întreg, de viu, în foc, 


Decât să 'ndur atâta umilință — 
Cu-acest popor al meu, făr' de noroc, 
Dar care speră într'o biruinţă!.. 


lon BURCĂA 


MAREI ADUNĂRI NAȚIONALE 


CUVÂNT DE SALUT 
DIN PARTEA PREȘEDINTELUI ASOCIAȚIEI 
“PRO BASARABIA ŞI BUCOVINA ” 
citit de Pavel Coruţ la Chișinău în seara zilei de 
31 August 1990 
Iubiţi compatrioți, 

În această măreaţă zi de 31 August, Ziua 
Naţională a Graiului și Scrisului nostru românesc, 
primiți gândurile mele cele mai bune de libertate 
și independenţă totală pentru întreaga suflare 
daco-romană din Basarabia, Bucovina de Nord, 
Herţa și Transnistria. 

Trup din trupul țării rupți, ţara lui Traian și 
Decebal, ţara lui Bogdan și Ștefan, ţara lui Mihai 
şi Ferdinand, ţara lui Creangă și Eminescu, ne-am 
luat numele dela ceea ce se chema Țara Basara- 
bilor. Ca apoi, prin ironia soartei, să devenim 
stindard al Românismului în fața năvălitorilor 
din răsărit. De unde nu ne-a prea venit “lucoare”, 
cum avusese odată cronicarul imprudența să 
ne-o spună. 

Suntem de când lumea nedreptăţiţi și bat- 
jocoriţi din punct de vedere naţional. Nimeni 
însă, până la 1940, n'a încercat să ne fure tot 
ce poate avea un neam mai scump pe lume: 
ființa naţională, limba, datinile și obiceiurile 
din bătrâni. ez 

“Civilizatorii” noştri de azi, descendenţi ai 
nomazilor secolului VI de după Hristos, ne-au 
cerșit milă și îndurare. Le-am dat-o. Ba chiar casă 
şi masă. Îmbrăcaţi apoi în piele de oaie, acești 
oaspeți nepoftiți s'au năpustit asupra noastră 
cu “crucea n mână și piatra 'n sân” din Hotin 
și până la Mare. Mare și Dunăre pe care le-am avut 
dintotdeauna și nu le mai avem... 

Să nu uităm însă niciodată că, aruncați cum 
suntem la margine de lume civilizată și împrej- 
muiți de ţarini slave, am avut și avem la strajă, la 
straja romanităţii noastre, relicvele și criptele 
străbune semănate și stropite cu sânge românesc 
de-a lungul şi de-a latul ținutului dintre Prut 
Și Nistru. 

Să nu uităm niciodată că, luptând pentru 
apărarea moşiei strămoșești, înaintașii noștri 
luptau în primul rând pentru păstrarea Graiului 
străbun!.. Și “Dacă ?n vreme tulburată”, vorba 
lui George Coşbuc, “Nu ne-am dat noi graiul 
Țării, / Azi, în ziua deşteptării, / Cum să-l dăm?” / 


ÎN 

Sunt nespus de fericit, fraţii mei și surorile 
mele, că tot ce-am scris și am vorbit eu în anii 
mei de exil forţat astăzi se scrie și se vorbeşte 
liber la Chișinău. Bravo vouă!.. Eu nu pot decât 
să mă plec în fața abnegaţiei și curajului tuturor 
celor care, cu riscul vieţii, au făcut totul ca să ne 
recâștigăm limba noastră cea română și alfabetul 
nostru cel latin! 

O dovadă în plus, că numai graiul nostru cel 
străbun, credinţa noastră cea creștinească, datinile 
şi spiritualitatea noastră românească, dimpreună 
cu Istoria Neamului nostru întreg ne vor mântui 
de jugul înrobirii. - 

Așa să ne ajute Dumnezeu, Pământ nistrean 
îngenunchiat!.. 


Nicolae LUPAN 


ARIPĂ DE DOR 


Plaiul meu, poiene, 
Lacrimă în gene, 
Domniţă 'n rădvan 
De daco-roman, 

Glas blând de mioară, 
Tot peste ponoară, 
Luceafăr și stele, 
Povârnișuri grele, 
Nestinsă comoară, 

În freamăt-vioară, 
Mamă văduvită, 

De copii iubită, 

Mă chemi lung mereu 
La vadul cel greu, 

La clarul izvor, 

Aripă de dor. 


Lumdila MODVAL 


POSIBILA ÎNTOARCERE 


Agora Chișinăului este spațiul sacru din 
jurul statuiei lui Ştefan cel Mare, operă capitală 
a sculptorului Alexandru Plămădeală. În spatele 
ei se întinde grădina publică a orașului, care 
se deschide cu Aleea Clasicilor, delimitată de 
două șiruri de busturi ale principalilor scriitori 
români din secolul trecut, născuți pe meleagu- 
rile moldovene și basarabene. Pe axul aleci, închi- 
zând perspectiva, se înalță bustul lui Pușkin, 
pus cu totul neinspirat, pe un soclu dispropor- 
ționat de înalt, un fel de coloană în stil incert, 
încheiată cu acest ““capitel”. Marele poet a trăit 
o perioadă la Chișinău, consumându-și aici, 
la marginea împărăției rusești, exilul, în care 
îl trimisese ţarul Alexandru 1, pe timpul primei 
ocupaţii a Basarabiei. După a doua ocupaţie, dela 
1944 încoace, s'a găsit această soluție, nefericită 


estetic, de a se asigura figurii turnate în bronz a 
poetului poziţia dominantă, în parcul care, până 
dăunăzi, îi purta și numele. 

În aceeași perioadă, s'a umblat la statuia, cu ade- 
vărat dominantă, a lui Ştefan: i s'a schimbat pozi- 
ţia, de pe soclu a dispărut brâul, care îl înconjura 
după modelul minunii albe dela Dragomirna. Citatul 
din Iorga despre marele voievod a fost înlocuit cu 
altul, luat din istoricul rus Karamzin şi scris, ca şi 
numele Mușatinului, cu caractere rusești. 

La umbra măreaţă a celui care, cu crucea într'o 
mână şi cu sabia în cealaltă, stă de veghe neclintit 
întru mântuirea neamului său, a început renașterea 
naţională a românilor basarabeni, deșteptaţi din 
somnul cel de moarte al rusificării, al deznaţionali- 
zării violente. Se vine aici cu un sentiment de 
pelerin, dar și cu unul de parlamentar, dacă vreţi. 
Piaţa a devenit realmente un parlament sui-generis 
în aer liber. Aici “se pune țara la cale” în cel mai 
propriu înţeles al cuvântului. Grupuri de toate 
vârstele, toate profesiile, bărbaţi și femei, se adună 
zilnic, de-i senin ori de plouă, de-i cald ori de-i frig. 
Menirea iniţială a parcului a trecut pe plan secund, 
puţini mai vin doar ca să se plimbe. Oamenii simt 
nevoia să fie împreună, să sprijine hotărârile vitale 
ale parlamentului pentru destinul acestei părţi de 
românitate, să-şi clarifice punctele de vedere, 
să le confrunte cu ale altora, să afle ce mai veste- 
poveste (ce frumoasă această vorbă aproape uitată!) 
sau, pur și simplu, să respire aerul solidarităţii. 
Căci este, aici, o solidaritate, unică în frumuseţea 
şi eficienţa ei, care explică tot ce s'a realizat, tot 
ce s'a obţinut pe drumul greu al trezirii naţionale. 
Am putut să mă conving de acest adevăr, petre- 
cându-mi ore bune “la Ştefan”. 

Am cunoscut acolo un muncitor tânăr, a cărui 
problemă era numele de familie. Îl chema Giosan, 
dar el vrea să fie Giosanu, “că aşa e românește”. 
A avut mult de tras din cauza acestui nevinovat 
“u” final, tocmai fiindcă “aşa e românește”. 
De aici s'a pornit o pasionată dezbatere despre 
starea onomasticii și toponimiei basarabene supuse 
intens rusificării. 

Altădată, am văzut o tânără blondă, care se 
agita cu un caiet de școală în mână și striga aproape 
non-stop: ““Veniţi să semnaţi!”. M'am apropiat și eu 
să aflu ce să semnăm. Fata deschisese, din proprie 
iniţiativă, o listă de semnături pentru înființarea 
armatei naţionale. “Să nu-i mai împrăștie pe ai 
noştri printre străini”, “Să nu-i mai dezrădăcineze 
de acasă”, “Să nu mai moară pentru alţii”! — erau 
explicaţiile ce reveneau mercu pe buzele fetei și ale 
celor care semnau. În acel înduioșător caiet de 
şcoală, ce va fi devenit document oficial, este și 
iscălitura mea... 

Intelectualitatea a jucat și joacă un rol de- 
cisiv în Basarabia, fiind răsplătită cu dragoste 
și stimă. Ea — câtă mai scăpase teafără — s'a 
mișcat pe toată durata acestor ani grei de ocupaţie 
rusească, plătind cu libertatea și de multe ori 

cu viaţa refuzul minciunii istorice, al transplantului 
de spiritualitate străină, conștiința românităţii sale, 

Frustraţi de aerul lor cel de toate clipele — 
cuvântul, scriitorii au început să se sufoce. Şi au 
reacţionat. Așa s'a născut nu numai o formidabilă 
literatură, în special lirică, unică în felul ei; aşa s'au 
născut și mari tribuni. Poezia basarabenilor, Proza 
lor poate că nu sunt racordate chiar la formulele 
literare de ultimă oră; ei nici n au urmărit asta. 

În condiţiile lor, criteriul autonomiei esteti. 
cului prezintă mai puțină importanță, ei au altceva 
de apărat, sunt conştienţi că literatura are o misiune 
naţională luptătoare. Rostul lor, așa cum îl înțeleg 


ei, este unul mesianic... 


Iulia SCUTARU 


SI Nic Asu 

Botez de foc te 'nvâlvorară iar, 
Istoria scriindu-ți mai departe. 

O să-ţi refaci străbunul tău altar, 
Așa precum o să re 'nvii din moarte. 


ee 3 


Vom admira pe-același Bulevard, 

O legendară armie de zmei. 

Pe ceru-ţi azi mai mulţi luceferi ard, 
Ca să-ţi îngâni privirile cu ei. 


Colinele de pace şi podgorii, 

Se 'ntind Eternitate Românească! 

În cronici vei fi câmp fertil de glorii 

Și basmul sfânt n'o să se mai sfârșească. 


Ca'n Heidelberg, studenţii Primăvara 
— Şi eu pierzându-mi anii printre ei — 
Vor trece unul altuia ghitara 

Pe unde-acuma plâng luceferi grei... 


Octav SARGEȚIU 


GĂGĂUZII ÎN PRIMITOAREA BASARABIE 


Pe vremuri, țarii Rusiei, sub masca ortodoxis- 
mului (de altfel ca și Lenin, cu toţi urmașii săi pe 
tronul URSS, sub masca ““binefăcătorului” comu- 
nism) au dus o asiduă politică de deznaționalizare 
a românilor băștinași de veacuri în ţinutul dintre 
Prut şi Nistru. 

Rușii care, încă dela apariţia lor în spaţiul 
nord-pontic, vizau bogăţiile și teritoriul Bizanțului 
au ajuns să se extindă în secolul al XVIII-lea pânâ 
la teritoriul "Țării Românești a Moldovei. 

Permanentele războaie ruso-otomane au dus 
le pătrunderea armatelor rusești în cele dou 
principate române soldată cu ocuparea vremelnicâ 
a acestora și administrarea militară rusă: Astfel, 
cursul războiului ruso-ture din 1768-1774 * 
loc prima ocupație rusă a ambelor principate 

dunărene  (1769—1774). În acest interval de 
timp a fost înlesnită fuga mai multor sute de 
familii bulgărești prin Dobrogea în sudul Ba- 
sarabiei. Dat fiind că în statisticele timpului, 
şi apoi în cursul secolului al XIX-lea, găgău- 
zii nu sunt menționați separat de bulgari — și, 
de cele mai multe ori figurează numai bulga- 
rii — putem doar presupune că printre fugarii 
bulgari, începând cu 1769 se aflau și familii 
de găgăuzi. 

Același exod din pașalâcul Bulgar spre sudul 
Basarabiei a avut loc, în continuare, în 1787-— 
1791, când, în urma unui alt război ruso-turc, 
rușii își stabilesc pentru prima oară frontiera 
pe Nistru, la 9 Ianuarie 1792. 

În urma războiului ruso-turc din 1806-1812 
Principatele se vor afla a treia oară sub ocupaţia 
armatelor rusești iar exodul bulgarilor va continua. 
“Această imigrație a Bulgarilor a fost cea mai 
numeroasă, formată din miliţieni-haiduci, conduși 
de un căpitan, anume Vatichioti” — spune Zamfir 
C. Arbure în monografia “Basarabia în seco- 
lul XIX”. “În Bugec — continuă Arbure — pe la 
1812, se numerau deja peste 2800 familii bul- 
gare”, specificând la subsolul paginii: “a se vede 
în archiva de la lași dosarele rusesci privitore 
la procese pentru Ll sate tătăresci /părăsite 
prin acordul ruso-turc de tătarii strămutați în 
Crimeea, Dobrogea şi Anatolia n. n./ ale boerilor 
Balș și Patarachi”. 

La rândul său G. Murgoci, în lucrarea “La 
population de la Basarabie”, Paris 1920, spu- 
ne același lucru precizând că fugarii soseau în 
urma armatei ruse. Murgoci arată că, în 1816, 
recensământul oficial efectuat după ocuparea 
Basarabiei de ruși — prin falsuri şi corupție — 
stabilea numărul familiilor bulgărești împ're- 
ună cu cele găgăuze ca fiind cu- 
prins între 2800 şi 3300, în timp ce românu, 
prin cele 91048 familii, reprezentau 92,5% din 
populaţia interfluviului, ruși fiind foarte puţini, 
circa 1200 familii, în special lipoveni. În prezent, 
numărul românilor din interfluviu este de apro- 
ximativ 65%. ; 

Politica perfidă și dușmănoasă de stârpire 
a românilor dintre Prut și Nistru dusă de țarism 
(şi mai perfidă și mai dușmănoasă sub camuf- 
lajul așa zisei “frăţii”, duse de bolșevism) se 
reflectă fidel în recensămintele oficiale ruseşti 
(1816 și 1897) precum și în statistica lui Zasciuk 
(1858) şi a lui Murgoci (1918). 

Marele demograf francez Emmanuel de Mar- 
tonne, prefațându-i lucrarea lui G. Murgoci, 
scria în 1920: “Se pot auzi chiar și acei ce-și 
Zic bulgari, găgăuzi, evrei etc... vorbind româ- 
nește”, Așadar ei se împăcau, atunci, toţi, cu 
blajinul și primitorul român basarabean. Ne 
întrebăm, de ce oare acum toate minoritățile 
naționale continuă să trăiască în pace și înțe- 
legere cu basarabenii iar găgăuzii NU!?.. 

Oare de cine sunt incitați? 

Nu cumva de cei care, dela mai mult decât 
foarte modestul 0,8% dela 1816 şi-au crescut 
artificial populația prin masive imigrări pe îmbel- 
şugatul pământ al Basarabiei, ajungând la 14,5% 
(1858), la 27,8% (1897) și, fugind sau ascun- 
zându-și rușinos naționalitatea în 1918 au scăzut 
la 12% din totalul populaţiei? Li eră 

Pot fi siguri însă domnii găgăuzi și “fraţii 
lor mai mari, ruși și ucraineni, că ADEVĂRUL 
ORICUM VA ÎNVINGE, şi atunci, îi vor copleșşi 
părerile de rău că au întors spatele celor care 
le-au dat casă şi masă... 


Alexandru CHIRIAC 


TRAIT LIBRE 


O 1990 MACNELLY-Chicago Tribune 


LUI MIHAI VITEAZUL 


În steiul, de granit, al veșnicirii 

ai dăltuit porunca milenară, 

ca neamu- 'ntreg — în strămoșești hotară — 
stăpân să fie 'n mersul vecuirii. 


Și spulberând cătușele 'nrobirii, 
ai ctitorit, la Alba princiară, 
măreața prăznuire, băștinară, 
de veacuri așteptată, a unirii!! 


Când faima ta luă veșmânt de basme 
a vrăjmășirii ucigașe iasme 
mi te-au răpus în culmea strălucirii. 


De-a pururi pe-întinsurile române 
poporul îţi închină osanale: 
“Ești cel ce 'n veci nemuritor rămâne'"!! 


24 lanuarie 1977 
Eugen Jenică POPOVICI 


Replică 
TRIST, FOARTE TRISTI... 


După primirea nemeritată a unui basarabean 
canadian, ““multimilionar (1) şi prinț al găgăuziei”, 
ce militează pentru o Moldovă independentă 
dela Nistru până la Carpaţi, în capitala Moldovei 
Sovietice aterizează un român american și trimis al 
televiziunii române, în al cărei nume îi și ia prim- 
ministrului Mircea D R UC interviul pe care l-am 
citit cu stupefacţie și durere în Literatura și Arta 
din 16 August 1990. 

Deja anunţarea în flash a acestei discuții mă 
pusese în gardă, ştiind dela New-York, fără a 
deschide aici nişte paranteze de rigoare, că, după 
spusele de acolo, ““Buhoiu pe unde trece — lasă 
numai confuzii”. Într'adevăr, întrebările pe care 
Aristide Buhoiu i le pune prim-ministrului basa- 
rabean, sunt, în cea mai mare parte, întrebări 
dubioase şi provocătoare. 

Era destul, cred, să-l fi întrebat cineva pe 
emisarul ““american” al Bucureştiului de ce și-a 
mutat el “Universul” pe care îl editează, dela 
New-York la Los Angeles?!.. Poate că atunci 
Mircea Druc nu se simţea chiar din capul locului 
atât de flatat să-i anunţe ““pe români” că dânsul 
în persoană este inițiatorul denumirii de ““Repub- 
lica Moldova și nu Moldovenească”!.. 

Să nu ştie prim-ministrul de pe malul Bâcului 
că dela 1812 încoace Moldova înseamnă 
provincia românească dintre Prut și Carpaţi, 
iar ţinutul dintre Prut, Nistru, Dunăre şi Marea 
Neagră — Basarabie se cheamă?!.. 

Ș'apoi, orice ““ţărişoară”, cum este dezmier- 
dată Basarabia, trebuie să aibă și un popor care 
să se identifice cu națiunea pe care o formează. 
Or, ştie toată lumea, basarabenii, bucovinenii 
şi herţenii sunt frânturi de neam dezbinat! 

Şi Mircea Druc mai cade într'o cursă: cea a 
mult trâmbițatului “pod de flori” (prosovietic) 
de peste Prut. Un pod cea fost permis de autori- 
tăţi pentru un 6 Mai, dată ce nu spune nimic. 
În schimb, a fost respins, și de Chișinău și de 
București, lanţul uman București-lași—Chișinău 
propus de “Pro Basarabia şi Bucovina” pentru 
28 Iunie, ziua înstrăinării Basarabiei și Bucovinei 
de Nord şi, deci, zi de doliu a întregului neam 
românesc. 

Să ne închipuim pentru o clipă un vecin 
voinic și hapsân care îți intră în gospodărie, 
intră cu forța și tot cu forța îţi ia o bucată de 
grădină, o îngrădeşte cu gard de sârmă ghimpată, 
iar după o vreme hapsânul te poftește la el la... 
hram. Și tu... te duci!.. Şi te duci, nu pur și 
simplu, ci cu “flori şi busuioc”! 

Am întâlnit enormităţi dar, român fiind, să 
afirmi că Republica Moldova are “ca scop major 
reintegrarea în Europa”, numai că “în relaţiile cu 
România... noi (adică basarabenii) vrem să venim 


26 


D 


în România, dar nu peste Prut, ci din colo, în tre. 
cere, din Europa..-”, înseamnă a întrece orice 
măsură! Să mai îndrăznească Bucureştiul, ca eroul 
din nuvela negruzziană, să zică, chipurile, că 
“Dacă voi nu mă vreţi, eu vă vreau!” 

Să nu ştie domnul Mircea Druc că România 
începe la Nistru şi nu la Prut?!.. Căci, în concepţia 
dumnealui România pentru Basarabia este un 
fel de Spanie, Elveţie, Germanie, iar Timișoara 
pentru Chişinău — un fel de Sacramento din 
California lui Buhoiu. 

Urmează apoi o altă noutate, aceea că Repub. 
lica Moldova “se află în centrul Europei şi vrem să 
fie o oază nu un deșert”. Dar nu împreună cu țara 
mamă România, ci în cadrul unei comunităţi de 
state europene, “începând dela Carpaţi până la 
Ural. Deci, o nouă comunitate de state în cadrul 
Uniunii”. Bravo, Mircică!.. 

“Noi, zice domnul Druc, ne considerăm și 
suntem o ţară. Suntem o țară de circa cinci mi- 
lioane... Cinci milioane de oameni este o ţară!” 
Stranie unitate de măsură! 

Să nu știe tânărul tehnocrat, cum îi place să 
se autotituleze, că la ora actuală Țara Românească 
numără cam 30 de milioane de locuitori? Şi o 
zice în timp ce Germania, din a cărei cauză suntem 
acolo unde suntem, se unifică! 

Aici, nu pot să nu-l iau pe domnul Druc de 
mânuţă și să-l duc la Eminescu care ne spune: 
“Oricât de mulți oameni răi s'ar găsi în această 
țară, nu se găsește niciunul, care ar cuteza să 
puie numele său sub o învoială, prin care am fi 
lipsiţi de o parte din vatra strămoșilor noştri”. 

Prim-ministrul basarabean speră să viziteze 
“capitalele provinciilor româneşti”. Dar pe una din 
ele nici nu vrea s'o mai pună la socoteală, pentru 
că, vedeţi dumneavoastră, Cernăuţiul ne-a fost 
furat mult prea demult. Să fie chiar așa de greu a 
scădea din 2000 de ani, cât numără istoria Buco- 
vinei românești, 1775 (anul când a fost ocupată 
de austro-ungari) plus 25 de ani de unire cu Româ- 
nia, ca să se vadă clar câţi ani revin ocupației 
austro-ungare și ocupaţiei sovieto-ucrainene luate 
la un loc! 

lar în plan internaţional, primul ministru de pe 
malul Bâcului este gata să-l primească în vizită, 

ca persoană particulară, ca turist”, până şi Pe 
Regele Mihai |, după Buhoiu “fost monarh al 
României”, monarh pe care, de data asta după 
Mircea Druc, îl “leagă ceva cu fosta Basarabie și 
cu actuala Republică Moldova”. Și tot el, Mircea 
Druc, ar fi bucuros să discute du Regele Românie!» 
“așa cum am discutat cu dumneavoastră”, adică 
cu Aristide Buhoiu!.. 

Apoi la îndemnul aceluiaşi român californian; 
șeful guvernului dela Chișinău îi adresează “un 
mesaj direct domnului Petre Roman”, salutându-l» 

cum l-a mai salutat și prin scrisori” și mulțu- 
mindu-i încă odată “pentru convenția dintre 
Republica Moldova şi România”. Deci, dintre 


tei 

două ţări diferite! Să se mai mire cineva când în- 
țâlneşte în periodicele dela Chișinău așa “confu- 
zii” ca “frați moldoveni de peste Nistru” în loc de 
“români transnistrieni”, “scrisori din România”, 
când răvaşele vin dela București, Iași, Ploiești, 
Tg. Jiu, când se cere “consulat moldovenesc” la 
laşi şi “consulat românesc” la Chișinău, deși, 
după cum se ştie, un consulat se deschide numai 
într'o ţară străină etc. 

Ca să nu mai vorbim de euforia lui Mircea 
Druc în legătură cu “Tratatul privind principiile 
relaţiilor interstatale dintre Republica Sovietică 
Federativă Socialistă Rusă și Republica Sovietică 
Socialistă Moldova”. Și cu cât aplomb rosteşte el 
cuvântul “finterstatale”! 

Parcă nici n'am mai fi avut noi drept învăță- 
tură precedente, de care nu putem scăpa nici până 
în ziua de azi, cum a fost cel cu Ștefan Gheorghe 
dela Luţc sau cel cu Dimitrie Cantemir dela Stă- 
nilești! Se vede însă că e mult mai măgulitoare 
calitatea de prim-ministru ca Mircea bucovineanul 
să nu insiste asupra noţiunii de “Stat” pentru Ba- 
sarabia, când și Moș Gheorghe știe că această 
provincie este și nu poate fi decât o părticică din 
Statul Român cu graniţele lui firești. 

Să se mai mire dar cineva de răspunsul lui 
Nicolae Mătcaş care, întrebat de Anatolie Gondiu 
“Când să venim după următorul interviu?”, 
Ministrul Științei şi Învăţământului din Moldova 
răspunde fără a clipi din ochi: “La cea de-a doua 
înscăunare!”” Deci nici mai mult nici mai puțin 
deocamdată: zece ani de ““ministerologie” dru- 
ciană și statalitate basarabeană!.. 

Că Mircea Druc își ia misiunea de prim-minis- 
tru în serios o dovedesc şi tezele-i savante cum că 
el nu vrea să se unească cu România, nu vrea să 
se unească cu Rusia, dar totuși nu poate trăi nici 
fără Rusia, nici fără România. De aceea dumnealui 
şi este pentru înființarea de întreprinderi mixte 
sau chiar triple: moldo-ruso-române (1). 

Și, parcă punând vârf la toate sacrilegiile şi 
enormităţile debitate, Mircea Druc zice că “nici- 
o-dată n'a fost mai bine ca acum... nici pe timpul 
lui Ştefan cel Mare, nici pe timpul lui Traian și 
Decebal, nici în perioada dintre cele două răz- 
boaie mondiale, nici în perioada dictaturii, — 
niciodată n'a fost mai bine ca acuma”"!.. 

Ferice de el, de Mircea Druc, şi de țara care 
l-a făcut prim-ministru! R 

Interviul cu pricina se încheie cu îngrijorarea că 
el, Mircea Druc, trebuie să facă tot “ce-i stă în pu- 
teri” ca să asigure “sănătatea națiunii”. Și pentru 
a împrăștia orice dubiu în materie de națiune 
dânsul adaugă grav: “Avem foarte multe lucruri 
care există la noi, și nu există în Moldova de peste 
Prut și în România”. Ca și cum Moldova dintre 
Prut și Carpaţi n'ar face parte din România!.. 

Unde ești Tu, Țepeș Vodă?.. 


Nicolae LUPAN 

MAJESTAŢII SALE REGELUI MIHAI | 


Sir, 


Se vorbește tot mai insistent de o posibilă 
vizită la Chişinău a Majestății Voastre sau a 
Alteţei Sale Principesa Margareta. 

La ședința sa dela București din 11 Sep- 
tembrie 1990, Comitetul de Conducere al Aso- 
ciaţiei “PRO BASARABIA ȘI BUCOVINA' 
a discutat această problemă şi a ajuns la ferma 
convingere că nu e cazul să se facă această 
vizită. 

Prezenţa Majestății Voastre sau a Alteţei 
Sale Principesei Margareta în capitala  Basara- 
biei ar însemna recunoașterea unei stări de fapt: 
cotropirea de către Armata Sovietică a ținutului 
dintre Prut și Nistru, Bucovinei de Nord și a 
ținutului Herţei, părți componente ale României 
lui Mihai Viteazu și Ferdinand |. 


Cu plecăciune, 


Nicolae LUPAN 
Președintele Asociaţiei Mondiale 
“PRO BASARABIA ȘI BUCOVINA” 


UMBRA LUI DECEBAL 


Tăcuse în Roma și ultimul corn 
Dimineaţa, lacrimă în palma cerşetorilor. 
Departe, în munţii barbari, 

Stejarii nășteau copii de lumină, 

Copiii treceau desculți 

Peste umbra lui Decebal, înviindu-l. 

Un balaur sfâșiase cerul în dinţi 

Și până aici, la Roma, 

Ajunsese o lance de vânt împietrind-o... 


CU GÂNDUL LA TUDOR 


Câte drumuri caută schitul din munţi 
Schitul acela uitat de lume și sfânt 

Ne ridicăm ca iarba din pământ şi părinţi 
Cu gândul la Tudor te ducem, pământ. 


Câte ploi bat în clopot cerând o vestire 
Umbre de cai gonind fără frâu 
Plugul taie în lacrimi, ne închinăm la pârâu. 


Un anotimp după altul se cerne prin noi 
Pasărea vieţii, născând peste moarte 

Ne 'ntoarcem cu gândul bătrâni înapoi 
Cu gândul la Tudor trecem mai departe... 


Ionel PROTOPOPESCU 


SCRISOARE DESCHISĂ 
DOMNULUI PETRE ROMAN 


Domnule Prim-Ministru, 

De peste 15 ani Asociaţia “Pro Basarabia și 
Bucovina” menţine la suprafață problema terito- 
riilor românești ocupate de Uniunea Sovietică, 
luând apărarea compatrioţilor dintre Prut și 
Nistru, cât și a celor din restul țării. 

Astfel, la 19 Decembrie 1989 Asociaţia lansa, 
prin intermediul postului de radio B. B. C., un apel 
către românii basarabeni și bucovineni, inclusiv 
către Frontul Popular din Moldova, cu îndemnul 
de a cere ca Uniunea RSS să nu importe mărfuri 
alimentare din România. 

Drept urmare, credem, odată cu declanșarea 
Revoluţiei Române din Decembrie, nenumărate 
vagoane şi camioane cu alimente au pornit dela 
Chişinău spre laşi, București, Suceava etc. 

La 11 Ianuarie 1990 “Pro Basarabia și Bucovi- 
na” îşi ținea deja adunarea de constituire a Filialei 
dela Bucureşti. De atunci Asociaţia a reușit să or- 
ganizeze aproape o sută de filiale în întreaga ţară, 
inclusiv la Chişinău și Cernăuţi, filiale ce desfăşoa- 
ră o activitate susținută pe ambele maluri ale Pru- 
tului devenit graniță artificială între frați. 

Pe tot cuprinsul țării au fost colectate și 
expediate în Basarabia şi Bucovina zeci de tone de 
manuale și cărți româneşti. Alte zeci de tone de 
literatură își aşteaptă rândul la expediere. Au fost 
trimise de asemeni zeci de mașini de scris. Au fost 
obţinute 2.000 de burse de învățământ în Româ- 
nia pentru studenţi și elevi din Basarabia etc. 

La 27 Martie a fost marcată la Bucureşti cea de 
a 72-a Aniversare a reunirii Basarabiei cu România. 
La 23 Iunie 1990, în Aula Universităţii bucureş- 
tene, sa ţinut un colocviu de o zi pe tema ''50 de 
ani ai Ultimatumului Sovietic”. Au fost organizate 
parastase publice în memoria lui Mihai Eminescu, a 
membrilor Sfatului Țării dela Chișinău, a lui Alexe 
Mateevici și cea a lui Vasile Militaru. 

Sar părea că toate aceste manifestări de pro- 
fundă trezire naţională românească ar trebui să 
corespundă și dezideratelor actualului Stat Român. 
Cu părere de rău, nici pe departe!.. Doar o singură 
dovadă: “Pro Basarabia și Bucovina” n'are nici 
până în ziua de azi un sediu, deși de opt luni de 
zile batem pragurile primăriilor și cele ale Con- 
siliului de Miniștri. 

E dureros s'o spune, dar se pare că la baza refu- 
zurilor nesfârșite se află denumirea noastră de 
“Pro Basarabia și Bucovina”!.. Ca să nu mai vor- 
bim de indiferența totală a Guvernului Român 
faţă de astfel de probleme ca: integritatea Neamu- 
lui Românesc în granițele lui firești; divulgarea 
Pactului Hitler-—Stalin din 23 August 1939 prin 
care ni s'a răpit Basarabia şi Bucovina de Nord; 
atașarea în mod arbitrar la Ucraina a Bucovinei de 
Nord, a ținutului Herţei, precum și a judeţelor 
Hotin, Cetatea Albă și Ismail; deportările, rusifi- 

carea și ucrainizarea şcolilor românești din aceste 
ţinuturi; circulaţia liberă, fără vize, de pe ambele 
maluri ale Prutului etc. 

În consecinţă, constatăm cu regret că lipsa de 
reciprocitate din partea Guvernului Român. în 
acţiunile de eliberare naţională a basarabenilor 
și bucovinenilor este evidentă. 

Apelăm la Guvernul Român şi la Dumneavoas- 
tră personal, Domnule Prim-Ministru, ca să cereţi 
deschis Uniunii Sovietice ceea ce ne aparţine de 
când lumea: Basarabia, Bucovina de Nord și ţinutul 
Herţei răpite de Uniunea Sovietică la 28 lunie 1940. 

Cât despre tendenţiozitatea cu care unii 
“binevoitori” ne impută apartenenţă de partid, 
am declarat și declarăm că, înfiinţată acum 
15 ani, “Pro Basarabia și Bucovina”, în frunte 
cu președintele ei fondator Nicolae Lupan, n'a 
făcut și nu face parte din nici un partid politic. 

“Pro Basarabia şi Bucovina” este o mișcare 
naţională pentru întregirea neamului. 


București, 11 Septembrie 1990. 


COMITETUL DE CONDUCERE 
AL “PRO BASARABIEI ȘI BUCOVINEI” 


Aer Usual 


““Pro Basarabiei și Bucovinei” 
către 
Guvernul Român 
privind sfârtecarea ținutului românesc dintre 
Prut și Nistru 


După ce, prin pactul mișelesc dintre Hitler 
și Stalin, României i-au fost furate Basarabia, 
Bucovina de Nord și ţinutul Herţei, după ce 
sudul și nordul Basarabiei au fost “dăruite” 
în mod arbitrar Ucrainei, astăzi Basarabia Româ- 
nească se află într'un nou pericol de moarte. 

Dușmănoase principiului de libertate și inde- 
pendenţă naţională a basarabenilor, minoritățile 
rusești și găgăuze tentează, cu asentimentul 
Moscovei, la o nouă fărămiţare a ținutului dintre 
Prut și Nistru: formarea unor republici separate 
pe teritoriul Basarabiei. ş 

„Momentul e mult prea tragic ca România s4 
mai poată rămâne pe poziţii de neamestec. . 

Cerem Guvernului Român să ia o atitudine 
fermă și deschisă față de acţiunile separatisto- 
expansioniste ale imperialismului sovietic. Xe 

„Guvernul român n'are dreptul listoric, juridic 
și național) să nu acorde basarabenilor și bucovInS 
nilor tot sprijinul său în lupta lor de eliberare 
națională. 


București, 11 Septembrie 1990 


COMITETUL DE CONDUCERE 

AP ESL UER 


“Pro Basarabiei și Bucovinei” 
cu privire la acţiunile antinaţionale ale KGB-ului 
din Basarabia și Bucovina de Nord 


Ziua de 30 Octombrie este declarată Zi a 
Deţinuţilor Politici din imperiul sovietic. Cu 
acest prilej, Asociaţia ““Pro Basarabia și Bucovina”, 
cu toate filialele ei din ţară şi de peste hotare, 
propune acțiuni politice și științifice contra 
KGB-ului ca instrument antisocial. 

În consecinţă, ar fi binevenite niște luă- 
ri de poziţie principială (în presă, la 
radio, televiziune) privind divulgarea arhivelor 
secrete ale securităţii sovietice, lichidarea KGB-ului 
ca instrument de teroare în mâinile Partidului 
Comunist din Moldova etc. 

În această zi de 30 Octombrie ar avea sens 
şi demonstrații pașnice în faţa sediilor 
KGB-ului din Chișinău și Cernăuţi. 

După ferma noastră convingere KGB-ul trebuie 
să existe numai ca instituție de spionaj și contra- 
spionaj. 

Credincioși principiului de conlucrare fră- 
ţească chemăm la înfăptuirea amintitelor acţiuni 
Frontul Popular din Moldova, Societatea “Alexe 
Mateevici”, Asociaţia “Limba noastră cea ro- 
mână”, Asociaţia “Mihai Eminescu”, Asociaţia 
“Ginta Latină”, precum și toate celelalte Asocia- 
ţii similare dintre Nistru şi Prut. 


București, 11 Septembrie 1990 
COMITETUL DE CONDUCERE 


DUREREA CU MAI MULTE FEȚE 


30 August 1990. Zi de doliu pentru România. 
50 de ani dela răpir-.+ vremelnică a unei părţi a 
Transilvaniei noastre. Mă pregătesc să merg la 
manifestația organizată de Vatra Românească. 
O colegă mă chemă în hol. Sunt căutat. Un domn 
mai în vârstă mă întreabă dacă eu am scris despre 
răpirea Basarabiei. |i răspund afirmativ. Omul 
izbucnește în plâns. Se lasă moale pe un scaun. 
li aduc un pahar cu apă. ÎI bea și se mai linişteşte. 
ncearcă să-și rețină lacrimile mari care îi șiroiesc 
pe obraji. De ce, domnule? Izbucnește din nou 
în plâns. Îl las să se liniștească. La noi vin oameni 
mulți, cu necazuri multe. Și totuși... 

Omul își revine. Începe să povestească. Ceea 
ce spune mă cutremură. Se numește Valentin 
Cristea și este basarabean. S'a născut la Bolgrad 
și tot acolo a asistat la ocuparea provinciei de 
Către “tovarăși” veniţi din Est. Tovarăși care 
au golit magazinele de dulciuri și casele de oameni. 
l-au trimis la muncă în Siberia și nu s'au mai 
întors. 


El s'a refugiat în România în 1944. A fost 
căutat. Au fost căutaţi toți basarabenii. l-au găsit 
și i-au trimis înapoi în țară. Cu pancarde agățate 
de gât, pe care scria: ““Construim cu drag socialis- 
mul”. În trenuri ce cărau altădată vite. Acasă erau 
așteptați cu alte lozinci. “Vin trădătorii de țară le, 
Desigur, nu vecinii, nu prietenii, nu rudele. Aceștia 
aproape că nu mai erau. Le luaseră locul figuri 
străine, cu vorbă străină. A urmat iadul dela 
minele de cărbuni din Donbas. 

Omul din fața mea ridică din nou privirile. 
Mă întreabă scurt: “'De ce? “De ce Parlamentul 
român, de ce România ţine doliu NUMAI pentru 
Ardeal? De ce se uită atât de ușor că mai avem O 
bucată de ţară, întradevăr batjocorită, ucisă, 
înstrăinată? Ba chiar mai mult. De ce se tace?" 

Vorbele lui îmi confirmă propriile gânduri. 
Într'adevăr, de ce această discriminare? Nici un 
considerent, de orice natură ar fi, nu justifică 
atitudinea de marginalizare a Basarabiei. Pentru 
că, să spunem lucrurilor pe nume, Ardealul a 
fost întotdeauna în atenţia românilor, Basarabia 
mai puţin. Astăzi, mai mult decât oricând, trebuie 
să înţelegem că și Basarabia e străvechi pământ 
românesc. Ca și Ardealul. Se impune deci, ca ea 
să fie tratată la fel, să fie iubită la fel. De fapt, 
România se întinde dela Nistru pân' la Tisa. 
Nu e așa, domnilor parlamentari? 


Cătălin NEGOIȚA 
“Viaţa Liberă”' (Galaţi) din 7 Septembrie 1990. 


INTERPELARE 


PARLAMENTULUI ȘI SENATULUI DELA 
BUCUREŞTI 


Domnilor Deputaţi și Senatori, 

Am așteptat cu strângere de inimă ziua de 
28 Iunie '90, când Prim-ministrul României și-a 
prezentat în fața corpurilor legiuitoare programul 
de guvernare pentru cea dintâi legislatură de după 
revoluție. 

Credeam, in buna mea credință de român, 
că această dată de 28 lunie nu era o coincidenţă: 
se împlineau 50 de ani din ziua când ne-au fost 
furate Basarabia, Bucovina de Nord şi ţinutul 
Herţei. 

Nu-mi făceam iluzie că printre cele 23 de 
ministere postcomuniste va fi vreunul care să se 
ocupe special de recuperarea teritoriilor românești 
înstrăinate. 

Nădăjduiam, totuși, că la vreo ședință a 
Parlamentului sau Senatului să se facă vreo inter- 
pelare privind integritatea Neamului Românesc. 
Din păcate, aşa ceva nu s'a produs, deși printre 
Dvs. se află un deputat şi un senator membri ai 
Comitetului de Conducere al Asociaţiei Mondiale 
“Pro Basarabia și Bucovina”. 


Domnilor Deputaţi şi Senatori! 

Ca aleși ai poporului nu aveţi dreptul să nu pu- 
neţi, sus şi tare, problema reîntregirii Neamului în 
graniţele lui firești. Basarabenii, bucovinenii de nord 
şi herţenii au fost, sunt și vor fi în veci Români! 

Pentru numele lui Dumnezeu, cereţi Președin- 
telui ţării, Guvernului Român, Ministrului de ex- 
terne personal, să facă tot ce le stă în putinţă ca să 
readucă la sânul Patriei Basarabia, Bucovina de 
Nord, ţinutul Herţei și Insula Şerpilor. 

Nimeni dintre noi, oricât de “rău român ar fi”, 
vorba lui Eminescu, n'are dreptul să consimtă 
nici în mod tacit știrbirea integrităţii neamului 
din care se trage! 

Fiecare deputat şi senator român este dator să 
ceară în mod public dreptul la istorie națională a 
românilor din Basarabia, Bucovina de Nord și ţinu- 
tul Herţei, să divulge cotropirea dela 1940 a aces- 
tor pământuri românești, să ceară guvernului dela 
București reciprocitate şi transparenţă în acţiunile 
de reîntregire a basarabenilor, bucovinenilor și 
herţenilor. 

Nu chemăm pe nimeni la arme pe Prut. Un 
singur lucru cerem: să ni se dea înapoi ceea ce ne 
aparţine de când lumea!.. 


Paris, 3 Octombrie 1990 


Nicolae LUPAN 
Președintele Asociaţiei Mondiale 
““Pro Basarabia și Bucovina” 


DECLARAŢIA 


Asociaţiei Mondiale ““Pro Basarabia și Bucovina” 
în legătură cu unificarea Germaniei 


Întreaga lume a fost martoră a unui eveniment 
internațional până mai ieri incredibil: reunifi- 
carea din 3 Octombrie 1990 a Germaniei! 

Acea Germanie care, împreună cu Uniunea 
Sovietică prin aşa zisul lor Pact de neagresiune din 
23 August 1939, a dus la ocuparea și sovietizarea 
unor așa teritorii libere ca Ţările Baltice, regiunile 
poloneze de răsărit, Basarabia, Bucovina de Nord, 
ținutul Herţei şi Insula Şerpilor. 

Se spune că pentru această reunificare Germa- 
nia Federală ar fi plătit Uniunii Sovietice miliarde 
şi miliarde de mărci. O mână spală pe alta!.. 

Dar noi, românii, cum să ne spălăm de păcatul 
de a rămâne în continuare victime ale amintitului 
Pact dela 1939 dintre Hitler și Stalin? 

Asociaţia Mondială “Pro Basarabia și Buco- 
vina”, ce numără în rândurile celor peste 100 de 
filiale mii de membri în 25 de ţări, inclusiv la 
București, lași, Chișinău și Cernăuţi, declară, 
sus și tare, în fața lumii întregi că e timpul să 
ni se întoarcă nouă, românilor, ceea ce ni s'a luat 
cu forţa armată acum 50 de ani și cheamă 

Guvernul dela București săpună des- 
chis şi public în faţa Moscovei problema retrocedă- 
rii pe cale pașnică către România a Basarabiei, Bu- 
covinei de Nord, ținutului Herţei și Insulei Şerpilor. 


Paris, 4 Octombrie 1990 
COMITETUL DE CONDUCERE 


TRENULE, TRENUŢULE 


Trenule, trenuţule 

Mult mai fugi drăguţule 
Mult alergi şi zi și noapte 
Făr' a te gândi la roate. 
Nici la roate, nici la şine, 
Nici la sărmanul de mine. 
Că de te-ai gândi la mine 
Aş merge și eu cu tine 

Să mă duci unde vreau eu: 
Din Hotin la Chişinău 
Apoi spre lași s'o cotești 
Ca s' ajung la Bucureşti. 
De-acolo la Timişoara 

Şi apoi în toată ţara. 
Braţele să mi le 'ntind, 
Tot pământul să-l cuprind 
Şi să-l strâng la piept cu foc 
Ca un om fără noroc. 
Sunt român, însă vai mie 
Strămoșeasca-ne moșie 

A 'ncăput pe mâini străine 
Care spun că trăiesc bine! 
Binele ce-l trăiesc eu 

Lor i-l deie Dumnezeu. 
Eu alt bine îmi doresc: 

Pe pământul românesc 

Să trăim în libertate 
Alături frate de frate. 

lar pe Prut, în jos și 'n sus, 
Să nu văd picior de rus. 
Duci-s” ar toţi pe pustii... 
Printre stepe cenușii 

Să-i poarte întruna vântul 
Până şi-or găsi mormântul! 


Mihai DAVID-GHINDĂOANI 


EU SUNT ROMÂN... 


„ORICUI E DRAG LOCUL CE L-A NĂSCUT. 
EU, FRAȚII MEI, ORIDUNDE-OI CĂUTA, 
NU MAI GĂSESC CA DULCEA ROMÂNIE, 
DE-O ȘI HULESC CÂŢI SE HRĂNESC ÎN EA, 
CORCI VENETICI. DAR ORICUM VA FI, FIE, 
EU SUNT ROMÂN ȘI-MI PLACE ȚARA MEA... 


Costache NEGRUZZI 


SERGIU GROSSU 


Îl știam mai mult din auzite decât din citite. 
Îl ştiam, îl apreciam, și-l “finvidiam” că este din 
același sat cu Pan Halippa — Cubolta Bălţilor. 

Ironia soartei, însă, a făcut să ne întâlnim abia 
după 16 ani de exil. Adică, mai acum câteva luni. 
Și mi-am dat seama că această întârziere a fost 
un mare păcat pentru amândoi! 

Editarea revistei “Flori de stepă”, la vârsta de 
numai 18 ani, publicarea a nenumărate poeme şi 
articole în Viaţa Basarabiei, Convorbiri literare, 
Gândirea, Familia, Dacia Recidiva, Epigrama, 
Gazeta Cărţilor, Raza, precum și a volumului de 
epigrame ““Muştar” mi-au confirmat cu prisosință 
darul și patima scrisului acestui talentat şi neobosit 
mânuitor de condei. 

Și cât de armonios s'ar fi împletit remarcabila 
sa vocație de poet şi publicist cu strălucitele-i 
succese universitare şi teologice — licența în 
filozofie, cu “Magna cum laude”, cea în filologie 
modernă, cu ““Cum laude”, dacă nu se abătea ceea 
ce s'a abătut - pe capul nostru: eliberarea dela 
1940, iar apoi şi cea dela 1944. 

Eliberare ce pentru Sergiu Grossu nu putea 
fi conjugată decât cu muncă pe șantiere şi la 
întreprinderi ale viitorului luminos al României 
și omenirii! 

Eliberare ce l-a făcut, ca și pe atâţia alții, să 
ia drumul pribegiei spre Franţa. Aici, împreună cu 
distinsa-i soţie, şi-a consacrat viața de om liber 
cauzei creștinilor persecutați din ţările de până 
mai ieri comuniste. 

““Consacrat”, nu e un fel de a zice. Căci, drept 
dovadă, îi stau zid și ziarul ““Catacombes” ce apare 
lunar începând cu Octombrie 1971, și “Les camps 
de travail en URSS”, şi ““Derriere le rideau de bam- 
bou”, și “Vania Moisseieff — le jeun martyr de 
Volontirovea”: (Basarabia), și “Pietre de aducere 
aminte”, și “Copiii în menghina ateismului sovie- 
tic”, şi atâtea alte cărți, cărțulii și broșuri! 

Ținând cont de impactul eterului, a fondat în 
Franţa, în 1972, Asociaţia pentru Biserica Tăcerii 

La Chaîne” (Lanţul), organizând două cicluri de 

emisiuni, prin radio Trans Europa Lisabona: “La 
Chaîne”, în limba franceză (între 4 Aprilie 1971 și 
4 Aprilie 1974) și “Duh și Adevăr”, în limba 
română, emisiuni redactate de Sergiu Grossu care 
continuă încă să difuzeze adevărurile Evangheliei 
pentru creștinii din România. 

Ca să nu mai vorbim de prodigioasa-i și înde- 
lungata muncă de conferenţiar pe tot cuprinsul 
Franţei în apărarea drepturilor religioase în țările 
europene de răsărit, inclusiv România cu Basarabia 
şi Bucovina de Nord. 

Mulţi-mulți ani înainte, frate Sergiu, și, dacă 
s'ar putea, măcar vreo 30... înapoi! 


Nicolae LUPAN 


Ss. E NS 


În fiecare mugur e-un suspin. 

În fiecare om, e-un om ce moare. 
De pretutindeni tainele ne-aţin 
Și sfântul dor al formei viitoare. 


Urcăm spre 'mpărăţia cea de sus 
Purtând stindardul dragostei și-al vieţii. 
Un gând avem și-o ţintă doar: Isus, 
Luceafărul dorit al dimineţii. 


Nu ne 'nspăimântă asprele furtuni, 
Nici bezna lumii nu ne 'nfricoșează, 
Căci Tu ne chemi, Isuse, și ne-aduni 
Și stai la ușa inimii, de pază... 


O, trâmbițași ai Domnului, gorniști! 
Cu ochii ţintă la Isus, Mesia, 

Să biruim și laduri și-Anticrişti 

Și să luăm, cu-asalturi, Veşnicia! 


Po RE IEENE: OS 

Mi-ai spus “Vino”, odată, în viaţă... 
Pe-atunci umblam prin hățișuri și ceaţă, 
Cu ochii bolnavi, căutând 

Himere ce 'n lume se vând... 


Mi-ai spus “Vino”, cu 'ndemnul Iubirii — 
Şi pe cărările tale au înflorit trandafirii, 
Iar cerul, odinioară sticlos, 

(O, cerul neîndurător și închis) 

A coborât până jos, 

Lângă rădăcina omenescului vis. 


Mi-ai spus “Vino”, odată... 

Și de-atunci toată inima, toată, 
Izbăvită, Isuse, din moarte, 

Până la capăt ar vrea să Te poarte. 
Cum își poartă 'n corolă o floare 
Raza eternului soare... 


Sergiu GROSSU 


SS = Ala > 


CUM PRĂZNUIA DOMNITORUL 
CR Ă C IUNUL 
(Din cronicile României dela 1766) 


“După porunca ce da Domnul de cu seară că- 
tre Logofăt — că va eși la atâtea ceasuri la biserică, 
Logofătul avea purtare de grije a orândui ca totul 
să fie gata. 

Domnul, de dimineaţă, după ce se gătea, peste 
altă îmbrăcăminte și podoabă zilnică mai punea și 
haina cea împărătească ce se chema cabaniță. Apoi 
ieşind în Spătărie se așeza în domnescul scaun, 
fiind toţi boierii cei mari cum și boierii curții, 
împodobiţi după cum se cuvine pentru bucuria și 
praznicul Sfintei Nasceri. Şi stând lângă Domn, 
Vel Postelnicu, Vel Visternicu, Vel Spătaru — din 
porunca Domnului, lua Vel Visternicul caftanul și 
îmbrăca pe Vel Spătaru; și luând Spătarul sabia 
cea împărătească o punea curmeziş pe umerul seu, 
după aceia lua și buzduganul în mâna dreaptă ţi- 
nându-l rezemat pe umerul seu, și Vel Visternicul 
ținând în mâna sa cuca o da lui Vel Spătaru care o 
punea pe capul Domnului. 

După aceia, ridicându-se Domnul din scaun 
cu toată parataxia (orânduiala) boieriei sale, 
mergea la biserică, toţi făcându-i plecăciune. 
Și sta Domnul în jețul lui, și după isprăvirea 
slujbei cu aceiași ceremonie se întorcea. 

A fost obicei la Domnii cei vechi, adică când 
jugul țării era mai uşor, cam pe vremea voievodului 
Brâncoveanu, ne spun cronicarii, când în această zi 
nu lipsea masa cea domnească. Masa se făcea în Di- 
vanul cel mic cu cheltuiala visteriei, făcându-se iz- 
vod cu pecete domnească, de arhirei și de toată 
boierimea câţi se întâmplau în oraș, să se afle la 
masa domnească, între cari erau rânduiţi și doi 
Vornici de poartă; însă boierii cei rânduiți de masă 
erau până la Vel Logofăt. 

La terminarea bucatelor, Mitropolitul se ridica 
cu paharul de vin în mână şi făcea orații pentru 
slava lui Dumnezeu, după care îndată un cântăreţ 
începea a slavoslovi pe Dumnezeu. — Domnul cum 
termina cântul rădica alt pahar pentru sănătatea și 
biruința împăratului, după care se făcea slobozirea 
de toate tunurile și focul cel mărunt, începând 
meterhaneaua și altă muzică ce era orânduită 
asupra mesii a cânta imnul împărătesc. Muzica era 
în sarcina Vel Armașului. 

Al treilea pahar îl ridica Mitropolitul pentru să- 
nătatea Domnului, a Doamnei și a beizadelelor și 
se făcea şăulic earăși începând a cânta cântăreții 
polyhroniului. În această cuvântare, toţi boierii ri- 
dicați în picioare mergeau înaintea Domnului pe 
rânduială și cu contășile pe umăr numai în chioste- 
ce, în vreme ce Cuparul le dregea câte un coboc de 
vin, care după băutul cobocului, mergea de săruta 
mâna Domnului. După aceasta cu toţii treceau 


în Spătărie, unde se aducea cafea și ciubuce, după 
care fiesce-care mergea pela casele și gazdele lor. 

Doamna avea și ea masa ei în altă odaie cu giu- 
pânesele. Acolo era zvoritor Vornicul Doamnei, şi 
cu alţii ce erau din partea haremului. Și aci Doam- 
na făcea închinăciune, ridicând paharul pentru 
Domn, după care Logofeteasa cea mare ridica şi ea 
paharul pentru Doamnă, apoi iar Doamna pentru 
toate giupânesele, după care giupânesele mergeau 
de sărutau mâna Doamnei. 

Câte odată Domnul oprea pe boieri până seara, 
puindu-i la gioc, în care timp câte odată aducea 
Domnul și pe Doamna, cu toate giupânesele, când 
se făcea gioc de obsce, Domnul cu Doamna și boie- 
rii cu giupânesele lor. Şi la ceasul când cocoșul 
începea pentru prima dată să cânte, zaiafetul era 
isprăvit și toţi poate chiar dormeau deabinele.” 


Pentru conformitate, 
N. G. SPÂNU DELA DORNA 


DIN ACTIVITATEA SECȚIEI DE ARTĂ 
PLASTICĂ A FILIALEI BUCUREŞTI 


(Responsabil pictorul Nicolae Ş chiopu) 


— O expoziţie de artă la Chişinău, cu partici- 
parea artiştilor plastici de origine basarabeană 
sau bucovineană şi o expoziţie de artă plastică 
la Bucureşti cu artişti din toată România, inclu- 
siv din Basarabia, Bucovina de Nord şi ţinutul 
Herţei. 

— Expoziţii pe baze de reciprocitate în cursul 
anului 1991, cu inaugurări pentru data de 27 Mar- 
tie la Chişinău, laşi, Bălți, Bucureşti, Cernăuţi — 
cu artişti plastici din Transilvania, Maramureș, Cri- 
şana, Cluj şi Oradea. 

— Schimb de expoziţii, cu deschideri la 30 
August 1991, în cinstea Marei Adunări Naţio- 
nale dela Chișinău ale artiștilor din Banat, Olte- 
nia, Chișinău, Bălți, Timişoara, Craiova, Cons- 
tanţa etc. 

— Pregătirea şi semnarea unui protocol către 
cea de a 72 Aniversare a României Mari (1 De- 
cembrie 1990) între Asociaţia Culturală “Pro 
Basarabia şi Bucovina”, Ministerul Culturii din 
România şi Ministerul Culturii din Basarabia 
pentru construirea unei “Columne a lui Traian” 
la Chișinău și a unei Lupoaice la Bălţi între 
anii 1992— 1995. 

